Veda, jej aspekty a znaky

Jana Duchovičová

Vedu možno v najširšom zmysle slova chápať ako systém získavania poznatkov (systematické pole štúdia). Predstavuje tiež organizovanú štruktúru poznatkov, ktorá bola prostredníctvom daného systému získaná. Pojem veda pochádza z latinského slova scientia.

Cieľom vedy je produkcia užitočných modelov objektívnej reality. Veda je vysvetľovaná tradične ako poznávanie javov objektívnej reality a vzťahov medzi nimi, teda ako proces odhaľovania faktov skutočnosti, ale tiež moderne ako organizovaná činnosť, ktorej cieľom sú objavy a vynálezy.

Veda má podľa Š. Šveca (2009) dve stránky:

1. ***Rezultát, t.j. statická stránka vedy***: sústava produktov poznávania vo vedách v prítomnosti - výsledok poznania, sústava objektívnych poznatkov (o prírode, človeku a spoločnosti, alebo o niečom inom), faktov, hypotéz, princípov, zákonov a teórií.
2. ***Dynamická, procesuálna stránka vedy***: objektívne systematické poznávanie skutočnosti alebo jej určitej časti. Proces, dej, v ktorom sa riešia problémy, zisťujú fakty, objavujú zákony, vynálezy, vytvárajú sa objektívne intelektuálne novoty – je to proces produkcie rôznych druhov nového poznania.

Vedecké poznávanie prekračuje hranice štandardného poznávania javov a vecí okolo nás, pretože sa usiluje o objektivitu poznávania. Odmieta náhodilosť a objektivitu sa snaží zabezpečiť vypracovaným systémom zberu údajov, ich korektným spracovaním, analýzou, hľadaním kauzálnych (príčinných) väzieb, tvorbou teórií a ich sebakorekciou, novými overovanými, často rovnakými alebo alternatívnymi metódami na základe podrobnej sebareflexie (podrobnej správy o výskume).

Veda je tvorená nasledujúcimi ***znakmi*** (vlastnosťami):

* je to sústava (overiteľného, kontrolovateľného a komunikovateľného) poznávania a pretvárania,
* jej produktom sú nové poznatky, objavy a vynálezy,
* uskutočňuje opis, vysvetlenie, predvídanie, projektovanie, konštruovanie predpokladaných vzťahov medzi javmi objektívnej reality (výsledkom čoho sú zistené fakty),
* sama seba reflektuje a koriguje v konkrétnych kultúrnych, ekonomických, politických, spoločensko-historických podmienkach.

Vedu je možné chápať aj v iných súvislostiach a aspektoch. Š. Švec (2009) charakterizuje tieto ***aspekty vedy***:

* *Aspekt filozofie bytia a vedomia* – v komplexnejšom pohľade je veda chápaná ako forma spoločenského vedomia rovnako ako filozofia, náboženstvo, právo, morálka, politika, či umenie.
* *Epistemologický aspekt* – veda je špecifický druh poznávania, pretvárania objektívnej skutočnosti v kontexte iných typov poznávania: bežného - predvedeckého, umeleckého, náboženského, filozofického a učebného.
* *Kultúrno-antropologický aspekt* – veda rešpektuje konštitutívnu zložku národnej kultúry a jej etnických špecifík.
* *Politicko-ekonomický aspekt* – veda predstavuje zároveň bezprostrednú výrobnú silu a jej úroveň je odrazom politickej podpory prostredníctvom ekonomických investícií.
* *Politický aspekt* – veda predstavuje mocnú zbraň v boji s poverami, nevedeckými svetonázormi, protihumánnymi ideológiami a pod.
* *Sociologický, historický, futuristický a geografický aspekt* – veda predstavuje tiež spoločenskú inštitúciu a profesiu (odborníka v danej vede).
* *Psychologický aspekt* – veda predstavuje skupinovú a individuálnu tvorivú činnosť, ktorej výsledkom sú užitočné hodnoty objektívneho poznania a pretvárania.
* *Logický a lingvistický aspekt* – veda je systém zdôvodnených výpovedí o skutočnosti formulovaných špeciálnym jazykom.
* *Aspekt informatiky a knihovedy* – veda je procesom informačnej sociálnej komunikácie.
* *Pedagogický aspekt* – teoretický rozmer vedy je didakticky upravený a stáva sa obsahom vzdelávania.

Ak vychádzame z vymedzenia vedy, jej aspektov a znakov môžeme konštatovať, že veda je vedou, ak má svoju:

1. **Vedeckú teóriu** ***–*** abstraktné koncepcie, ktoré tvoria overený, ucelený a koherentný ***systém*** poznatkov členený v štruktúre vedných disciplín. Je neustále v pohybe, pretože vývoj vedy a výskum podnecuje overovanie a spochybňovanie doterajších teórií, ich spresňovanie, dopĺňanie a tvorbu nových teórií. Predstavuje súbor usporiadaných zákonov vytvárajúcich vnútorne súvisiace, logické konštrukcie, konceptuálny systém odrážajúci zákonitosti fungovania, správania a vývoja reálnych systémov. Predstavuje systém vedeckých tvrdení usporiadaných tak, aby bolo možné ich použitie pri objasňovaní a vysvetľovaní už existujúcich a objavovaní nových zákonov. Vedecké teórie je možné spochybniť ako určitý systém explanácií (vysvetlení). Teória tvorí základ pre prakticko-duchovnú činnosť, je východiskom plánovania rôznych programov, projektov a každej praktickej činnosti. Vedecká teória operuje ***špecifickými pojmami***, má vlastný jazyk, ktorý tvoria pojmy pomenovávané *terminológiou každodenného života* alebo tzv. *neologizmami*, vymyslenými terminologickými názvami, vytvorenými práve pre pomenovanie konkrétnych javov. Pre jednotné používanie termínov – (slovného označenia pojmov) sú vytvárané v rámci vedy vedecké slovníky, tezaury a iné výkladové encyklopédie. Vedcov konkrétnej vedy spája práve spoločný vedecký jazyk.
2. **Metodológiu *–*** zaoberajúcu sa princípmi, stratégiami a procedúrami, nástrojmi a normami fungovania i rozvoja objektívneho poznávania a praktického pretvárania javov objektívnej reality. Metodológia sa zaoberá všetkými aspektmi *výskumu*, *teoretického štúdia a inovačného cyklu* v rámci teórie, vrátane výskumných metód používaných vo  výskume.
3. **Infraštruktúru *–*** systém podpory vedy, ktorý predstavujú informačné zdroje, asociácie, knižnice a databázy, výskumné a edukačné pracoviská, na ktorých sa príslušná veda vyučuje. Tieto sú samozrejme vzájomne spojené, kooperujúce a podporujúce komplexne rozvoj vedy doma i v zahraničí. Science as defined above is sometimes called pure science to differentiate it from applied science, which is the application of research to human needs.

Pole vedy je obyčajne klasifikované v dvoch hlavných smeroch, pričom jednotlivé smery preferujú zároveň odlišnú metodológiu a výskumné stratégie. Ide o:

Natural sciences, the study of the natural world, and prírodné vedy – štúdium prírodného prostredia,

Social sciences, the systematic study of human behavior and society. spoločenské vedy – systematické štúdium ľudského správania a spoločnosti. K spoločenským vedám zaraďujeme aj pedagogické vedy.

Vedecké vymedzenie pedagogiky

Cieľom kapitoly je priblížiť budúcemu učiteľovi súčasné poňatie pedagogiky, jej pojem, predmet, systém, interdisciplinaritu, pojmotvorný aparát a metodológiu v takom rozsahu, aby získal základné poznatky potrebné pre orientáciu v základných teoretických problémoch pedagogickej vedy.

Vymedzenie pedagogiky ako vedy, jej predmetu nie je jednoduché, dokonca sa rôznia i názory na štruktúru a kontext interdisciplinárnej spolupráce a pozíciu pedagogiky v sústave vied. Existuje veľké množstvo informačných zdrojov, ktoré sa blížia k teoretickému objasneniu pedagogickej vedy, no absentuje v nich predovšetkým systémový prístup k problematike.

Nejednotné je aj pojmové uchopenie pedagogiky. V niektorých prácach nájdeme i pojem edukológia, výchovoveda. Podobné názvy najčastejšie vznikajú snahou o medzinárodné terminologické zjednotenie, no nie vždy rešpektujú tradíciu vedy a jej vývojový kontext v krajine.

**Napriek spomínaným nejednotným názorom** *je pedagogika samostatná spoločenská* (predmetom diskusie je zaradenie pedagogiky ako sociálnej alebo humanitnej vedy) *antropologická* **(patrí do sústavy vied o človeku)** *veda, ktorá má svoju:*

**teóriu** – súbor poznatkov vymedzujúci predmet vedy ***(rezultát - statický aspekt vedy),***

**metodológiu** – výskum orientovaný na poznávanie a popisovanie predmetu vedy vrátane **infraštruktúry** podporujúcej komplexný rozvoj vedy doma i v zahraničí ***(predstavuje procesuálnu - dynamickú stránku vedy)***, je na určitom stupni rozvoja poznania edukačnej reality, určujúceho predmet skúmania pedagogiky.

**Pojem pedagogika**, v zahraničí označovaný aj Pedagogik, Erziehungswissenschaft, Educational Science, Pedagogia a pod. je odvodený z gréckeho slova **paidagogos** (pais – dieťa, chlapec; agein – viesť) a označoval sa ním otrok, ktorý sa staral o syna svojho pána a sprevádzal ho do školy alebo na cvičenia. Neskôr bol používaný pojem **paidagogus** a označoval sa ním vzdelaný otrok, učiteľ, vychovávateľ, pôsobiaci v rôznych výchovno-vzdelávacích ustanovizniach.

Grécke slovo **paidea** označovalo výchovu, vzdelanie, prebúdzanie úžasu, úcty a patrilo k základným duchovným kategóriám Grécka. Súviselo so starostlivosťou, ako aj jej výsledkom. Výchova a vzdelanie boli pôvodne nerozlíšené pojmy a ich odlíšenie nie je v mimoslovenských jazykoch jednoznačné ani dnes (*Erziehung* v nem.; *upbringing/bringing up* v angl. sa prekladá ako vychovať, vyrastať a pojmy *Bildung* v nem. a *education* v angl. sa prekladá ako vzdelanie, ale ich sémantické pole je širšie a možno ich tiež prekladať ako výchova) (Hlásna, S. – Mucha, M., 2006, s. 11).

**Pedagogika ako samostatná veda** sa konštituovala v ***19. storočí*** predovšetkým zásluhou ***J. F. Herbarta (1776-1841)***, nemeckého idealistického filozofa, psychológa a pedagóga, ktorý ju vyčlenil z rámca filozofie. Do systému vied sa ju pokúšal síce zaradiť už J. A. Komenský, J. Lock, I. Kant, ale až J. F. Herbart vo svojich dielach ***„Všeobecná pedagogika odvodená z cieľov výchovy“*** (1806) a ***„Náčrt pedagogických prednášok“*** (1835) vymedzil jej ***predmet, systém a metodológiu***. Za základ, východisko, z ktorého je pedagogika odvodená považoval praktickú filozofiu a psychológiu. V roku 1841 vydal druhé vydanie Náčrtu..., ktoré sa považuje za dovŕšenie Herbartovho pedagogického systému. V časti *Náčrt všeobecnej pedagogiky* venoval pozornosť ovládaniu (Regierung) detí, vyučovaniu (Unterricht), vedeniu (Zucht) a prehľadu všeobecnej pedagogiky podľa vekových stupňov.

***Pred vznikom pedagogiky*** ako vedy bola pedagogika chápaná ako umenie vychovávať, bola považovaná za niečo jedinečné, neopakovateľné a sprevádzala človeka od jeho existencie. Orientovala sa skôr na zdokonaľovanie výchovných programov a na problematiku **cieľov výchovy**. Ako poznamenáva J. Koťa (2007, s. 49), človek sa rodil a rodí ako jeden z najmenej prispôsobivých tvorov, ktorý nedokáže dospieť bez pomoci iných ľudí, a preto si vyžaduje dlhé obdobie starostlivosti a výchovy. Nešpecializovanosť a inštinktová nedostatočná výbava sú zároveň prednosťami človeka, pretože nie je odkázaný na špecifické podmienky prostredia a má pred sebou širokú paletu možností, čím sa stáva bytosťou otvorenou svetu.

K takémuto poznaniu prišlo ľudstvo už v prvopočiatkoch svojej existencie viac-menej životnou skúsenosťou, preto je výchova neoddeliteľnou súčasťou jeho bytia a základom socializácie človeka. Bez výchovy nie je možný proces socializácie a bez socializácie nie je možná premena biologickej bytosti na spoločenského tvora. Z hľadiska spoločenskej kultúry ide o ***prenos*** spoločenských ideálov, hodnôt, noriem a vzorcov správania z jednej generácie na druhú a z hľadiska jednotlivca ide o ***interiorizáciu*** - zvnútornenie, osvojenie kultúrneho dedičstva, dodáva J. Koťa. Výchova a vzdelávanie sú teda významnou súčasťou kultúry, vytvorenej ľudským spoločenstvom, aby jeho jednotlivci porozumeli morálnym a rozumovým hodnotám uznávaným spoločnosťou.

Ľudské skúsenosti a múdrosť sa postupne transformovali spolu s ***inštitucionalizáciou*** (vznikom škôl a výchovných zariadení) do exaktnejších názorov na výchovu obsiahnutých vo filozofických, politologických, náboženských a iných spisoch významných predstaviteľov jednotlivých období rozvoja ľudskej spoločnosti, ako boli napríklad Platón (428-348 p.n.l.), Aristoteles (384-322 p.n.l.), M. F. Quintilianus (35-45 p.n.l. - 100 n.l.), A. Augustin (354-430), T. Akvinský (1225-1274), E. Rotterdamský (1466-1536, J. L. Vives (1492-1540), F. Rebelais (1494-1553), M. E. DeMontaigne (1533-1592), M. Luther (1483-1546) a iní. Napriek obrovskému rozmachu inštitúcií a postojov k výchove o vedeckom vymedzení pedagogiky, resp. o pedagogike ako vede, ešte hovoriť nemôžme.

Významným podnetom pre rozvoj pedagogiky bolo pôsobenie ***J. A. Komenského (1592-1670)***, biskupa Jednoty bratskej a predstaviteľa tzv. ***„didaktického hnutia“*** v 17. storočí, kedy začína byť predmetom záujmu otázka *ako vychovávať a vzdelávať*. Vo svojom, dnes najznámejšom diele *„Veľká didaktika“* navrhol systém pedagogiky, ktorý však mal bližšie k didaktickému poňatiu spolu so systémom univerzálnej celoživotnej výchovy a vzdelávania. Komenský chápal pedagogiku (hoci ju nazýva vo svojej dobe didaktikou) ako *„*.....*všeobecné umenie učiť všetko, alebo spoľahlivý a vybraný spôsob, ako možno vo všetkých obciach, mestách a dedinách niektorého kresťanského štátu zriaďovať také školy, aby sa všetka mládež obidvoch pohlaví bez akejkoľvek výnimky mohla vyučovať v náukach, zušľachťovať v mravoch, napĺňať zbožnosťou, a tak sa v rokoch dospievania, stručne, príjemne a dôkladne naučiť všetko, čo je potrebné pre prítomný a budúci život.“* (1991, s. 11). *„....všeobecné umenie ako učiť všetkých všetkému. A to spoľahlivo, aby musel nastať výsledok. A učiť ľahko, aby to neobťažovalo alebo neznechucovalo ani učiteľov, ani žiakov, ale skôr, aby to bolo obom príjemné. A učiť dôkladne a nie povrchne a len naoko, ale privádzaním k pravému vzdelaniu, dobrým mravom a úprimnej zbožnosti....“* (s. 26). Ako uvádza M. Cipro (1984, s. 170), Komenský si dôkladne osvojil a v súlade so svojim spoločensko-pedagogickým filozofickým svetonázorom spracoval všetko cenné, čo jeho predchodcovia a súčasníci nazhromaždili v oblasti teórie a praxe výchovy. Vytvoril pedagogické učenie založené na myšlienke národnosti, stal sa otcom novej pedagogiky.

Ďalšími významnými predstaviteľmi a nasledovníkmi Komenského, zaoberajúcimi sa výchovou boli J. Locke (1632-1704), B. Franklin (1706-1790), J. J. Rousseau (1712-1778), D. Diderot (1713-1784), C. A. Helvetius (1715-1771), J. H. Pestalozzi (1746-1827) a i.

Nasledujúcou fázou v koncipovaní pedagogiky je tzv. ***deskriptívne štádium*** - kritické opisovanie, porovnávanie, hodnotenie a systematické usporadúvanie názorov na výchovu. Pedagogika bola chápaná ako **praktická, normatívna** veda bez vedeckej základne, ktorá má poskytovať univerzálny súbor pravidiel, smerníc, postupov, vzťahujúcich sa na všetky možné situácie výchovy a vzdelávania. (Takýto pohľad na pedagogiku majú niektorí laici i v súčasnosti. Domnievajú sa, že pedagogika je receptár ako vychovávať deti v škole.)

***Prelom nastal v 19. storočí***, kedy sa pedagogika vyprofilovala na samostatnú vedu o výchove a koncom storočia sa stala súčasťou sústavy vied. Prispeli k tomu okrem J. F. Herbarta najmä:

* **experimentálna pedagogika**, reprezentovaná E. Meumannom (1862-1915) - v roku 1907 konštatoval, že *„*...*pedagogika po storočiach zanedbávania konečne vstúpila do štádia vedeckého skúmania“*,
* prienik **empiricko-analytických smerov**, založených na kvantitatívnom výskume edukačných javov realizovaných v špecializovaných inštitúciách, ktorých cieľom bolo rozvíjať výchovnú teóriu.

***Od začiatku 20. storočia*** sa v pedagogike stretávajú ***dva hlavné prúdy*** (bližšie ich charakterizujeme ďalej) a hoci pôsobia protichodne, nie je možné ich navzájom oddeliť. Je to:

* prúd založený na ***kvantitatívno-prírodovedných základoch***, ktorý kladie dôraz na presné merania, množstvo, častosť a intenzitu skúmaných edukačných javov, tzv. empirický, scientický trend. Ide o **Exploratívnu teóriu**,
* prúd zameraný na identifikáciu a objasňovanie edukačných javov, ktorý používa skôr ***kvalitatívny prístup***, tzv. špekulatívny, ***filozofujúci trend***. Ide o **Explanačnú teóriu**.

J. Průcha (2000, s. 18) explanáciu a exploráciu vysvetľuje ako odvodené pojmy z lat. exploratio - skúmanie a explanatio - vysvetlenie a považuje ich za atribúty vymedzenia tradičnej a modernej pedagogiky.

**Tradičnou pedagogikou** autor myslí názory, predstavy a koncepcie popredných teoretikov pedagogiky, ktorí konštruovali teórie a dnes sú považované za ideálne predstavy o realizácii výchovy, no mnohokrát sa neopierali o výskumné poznatky o populácii žiakov, učiteľov a pod., alebo nemali oporu v bežnej realite (napr. nemali legislatívne podmienky pre realizáciu).

**Moderná pedagogika** (užitočná pre súčasný rozvoj vedy) nepovažovala a nepovažuje za prioritu rozvoj ideálnych koncepcií výchovy (normatívov), ale objasňuje prostredníctvom exaktných výskumných procedúr reálne javy edukácie. Zásadné je pre ňu poznávanie - explorácia a vysvetľovanie - explanácia edukačnej reality, nie jej pretváranie.

Aj v spojitosti s exploratívnym a explanatívnym poňatím sa názory na uznanie pedagogiky ako vedy rôznili a rôznia. Napr. J. Dewey (1947, s. 30) nepovažoval pedagogiku za samostatnú vedu, pretože podľa neho nemá vlastný obsah. *„Ak chce riešiť problémy vznikajúce pri výchove, opiera sa o iné vedy, najmä filozofiu, psychológiu a sociológiu, a preto špeciálna nezávislá veda o výchove neexistuje*.*“* Opačným príkladom je výklad O. Kádnera (1870-1936), velikána českej pedagogiky, ktorý vo svojom diele *„Základy obecné pedagogiky“* (1925, s. 99) zdôraznil, že pedagogika je samostatná veda, pretože ***výchovné javy je možné popisovať, ale je rovnako možné o nich abstraktne uvažovať a vysvetľovať ich***. Táto úvaha ho viedla k rozčleneniu pedagogiky na disciplíny teoretické (uvažujúce o pedagogických javoch bez dôrazu na realizáciu poznatkov v praxi) a praktické (snažia sa o využitie teoretických poznatkov v praxi).

Na území Slovenska rozvoj pedagogickej teórie v porovnaní s Českom výrazne zaostával. Začiatkom 20. storočia existoval na Slovensku jediný pedagogický časopis *Rodina a škola*, ktorého obsahovú stránku riadil ***J. Burian*** (1856-1915). Okrem iného uverejňoval v časopise preklady prác a článkov od J. F. Herbarta až po J. Volketa. Mimoriadne blízkym mu pritom bolo Volketove vymedzenie cieľov pedagogiky ako vedy i ako praktickej činnosti pri výchove a vzdelávaní a humánny rozmer výchovy, ktorý presadzoval. Najvyššiu teoretickú úroveň dosiahol časopis z tematiky pedagogiky ako vedy uverejnením Volketovej prednášky o základných otázkach všeobecnej pedagogiky, o jej pojme, o pojme výchova, o vzťahu pedagogiky k psychológii a k etike, o metóde pedagogiky a o spôsobe vyučovania, o vzťahu pedagogickej teórie a praxe, o cieľoch pedagogiky, najmä však o potrebe komplexného prístupu pri výchove mládeže a o význame harmonickej výchovy (Potemra, M., 1993, s. 24, 28).

Rôznorodosť názorov odborníkov a kultúrno-vývinových tradícií rozdielnych jazykových oblastí sa prejavila i v odlišnom vymedzení **predmetu pedagogiky**.

Predmet vedy vždy vymedzuje oblasť bádateľského záujmu, pôsobenia vedy a súčasne vedu ohraničuje od ostatných vied. Ak zhrnieme jednotlivé definície pedagogiky popredných českých a slovenských teoretikov pedagogickej vedy, publikované od začiatku 20. storočia až po súčasnosť, tak ich spoločným menovateľom je **výchova*, jej ciele, obsah, procesuálna stránka*** (ako, za akých podmienok sa uskutočňuje) a ***podmienky, ktoré determinujú jej výsledok*.**

Chápanie a následné vymedzenie pojmu pedagogika a jej predmetu skúmania je v niektorých anglosaských krajinách odlišné. Pedagogiku spravidla chápu ako činnosť učiteľa, smerujúcu k dosahovaniu a napĺňaniu výchovných a vzdelávacích cieľov (mohla by byť ekvivalentom našej didaktiky), má teda oproti nášmu chápaniu podstatne zúžený význam. Pojem, ktorý sa používa v týchto krajinách na zachytenie celej šírky výchovno-vzdelávacích problémov a ich výskumného uchopenia je ***Educational science*** - ***edukačná veda***. J. Průcha (2002, s. 28) poznamenáva, že edukačnú vedu je potrebné chápať v zmysle skupiny interdisciplinárnych odborov (teoretických a výskumných), pokrývajúcich rôzne stránky edukácie (edukačnej reality); ako vedecké odbory výskumu predstavujúce základ pre edukáciu. Podľa medzinárodného tezauru UNESCO: sa vo význame pedagogika používa pojem *Educational sciences* - angl., *sciences de ľéducation* - fran., *ciencias de la educación*- špan.

Pre vytvorenie jasnejšej predstavy o predmete a definovaní pedagogiky uvádzame ďalej niekoľko definícii pedagogiky, hoci rovnako dôležitým problémom je **definovanie výchovy** ako **základného predmetu jej skúmania**. Problematike definovania výchovy venujeme pozornosť nižšie, no považujeme za dôležité poznamenať na tomto mieste, že slovo výchova má viacero významov a ***zahŕňa nielen socializačné procesy v rodine a v širokom sociálnom spoločenstve, ale aj inštitucionalizovanú, špeciálnu činnosť učiteľov a vychovávateľov***. Ide pritom o pojem veľmi široký, pretože ***integruje tak výchovu v užšom slova zmysle, ako aj vzdelávanie*** (Koťa, J., 2007, s. 54).

***Stručný slovník pedagogický*** *(1891-1909, s. 1383): Pedagogika ako každá iná veda má dve stránky. Buď podáva úvahy a pravidlá správania, podáva ich v celkovej sústave, dobre usporiadané.... alebo sa zaoberá iba určitým okruhom myšlienok praktických, vychádzajúcich zo skúsenosti a podáva návrhy. V prvom prípade je pedagogika vedou teoretickou, v druhom prípade praktickou s vychovávateľským využitím.... Pedagogika je praktická, keď nás uvádza do učiteľských výkonov...*

***J. Čečetka*** *(1943, s. 50): Pedagogika je náuka o výchove - výchovoveda.*

***O. Chlup*** *(1948, s. 5 a 16): Pedagogika je veda o výchove, študuje a stanovuje normy všestrannej výchovy, didaktika ako teória vyučovania normy správneho vyučovania.... ako veda normatívna stanovuje pedagogika buď celistvé a konečné alebo jednotlivé a čiastočné ciele, ku ktorým majú smerovať činnosti a pochody výchovy a vyučovania.... Ako veda zisťujúca sa pedagogika snaží stanoviť skutočné okolnosti, za ktorých sa odohrávajú javy a pochody výchovy.*

***J. Váňa*** *(1967, s. 13):**Pedagogika je veda  o výchove, ktorá skúma podstatu a  zákonitosti výchovy ako spoločenského javu a vlastnosti človeka, objasňuje ciele, obsah, podmienky, metódy a prostriedky výchovy a na základe zovšeobecnených empirických skúseností a poznaných zákonitostí stanovuje pedagogické zásady a smernice pre organizáciu a riadenie výchovnej činnosti.*

***V. Kačáni*** *(1979, s. 8): Pedagogika je veda o výchove, ktorá skúma výchovný proces v plnej jeho šírke a zložitosti. Hľadá všeobecne platné zákonitosti, pravidlá a poučky, ktoré odrážajú vzťahy a súvislosti konkrétnej výchovnej praxe.*

***V. Pažízek*** *(1996, s. 15): Predmetom všeobecnej pedagogiky je výchova vo všetkých formách, obsahoch a vzťahoch, študuje spoločné rysy a súvislosti výchovy prebiehajúcej za rôznych podmienok.*

***F. K. Tomášek*** *(1992, s. 18): Pedagogika (vychovatelství) je veda o výchove človeka.*

***V. Krejčí*** *(1991, s. 30): Predmetom skúmania pedagogických vied sú stavy, procesy a výsledky výchovného a vzdelávacieho pôsobenia prostredníctvom cieľavedomých interdisciplinárnych vplyvov pri formovaní osobnosti jedinca, skupín i celej populácie v spoločenských podmienkach.*

***S. Kučerová*** *(1994, s. 14): Pedagogika sa zaoberá človekom v situácii výchovy. V situácii výchovy je celý človek so všetkými svojimi vzťahmi ku skutočnosti. Ide teda o maximálne zložitý predmet skúmania, mnohonásobne polarizovaný, vyžadujúci interdisciplinárnu spoluprácu všetkých vied o človeku.*

***J. Průcha – E. Walterová – J. Mareš*** *(2003, s. 160): Pedagogika je veda a výskum zaoberajúci sa vzdelávaním a výchovou v najrôznejších sférach života spoločnosti. Nie je viazaná iba na vzdelávanie a výchovu v školských inštitúciách a na populáciu detí a mládeže. V  zahraničí sa vo výskume používa pojem pedagogická veda (educational science, Erziehungwissenschaft).*

***V. Jůva*** *sen.&jun. (1999, s. 7): Pedagogická teória je zovšeobecnený odraz výchovných javov a zákonitostí a súčasne nástroj, ktorý napomáha racionálne koncipovať, organizovať i zabezpečovať výchovu mládeže i dospelých.*

***I. Kominarec*** *(2002, s. 9): Pedagogika skúma a zisťuje vonkajšie a vnútorné podmienky ovplyvňujúce vývin jedinca. Usiluje sa o vytvorenie optimálnych výchovných podmienok v školskom, rodinnom prostredí a výchove mimo vyučovania. Z hľadiska zabezpečenia efektívnosti výchovy pedagogika formuluje výchovno - vzdelávacie postupy na základe optimálneho výberu a uplatňovania zásad, metód, foriem a prostriedkov výchovy. Jej význam spočíva aj v oblasti normatívnej tým, že pomáha pri tvorbe cieľa a obsahu výchovy a vyučovania.*

***J. Skalková*** *(2004, s. 13): Pedagogika je vedný odbor, ktorý zahŕňa teóriu a výskum v oblasti výchovy a vzdelávania.*

***J. Průcha*** *(2002, s. 48, 50): Moderná pedagogika je veda o edukačnej realite, ktorú pomocou svojej teórie a výskumu identifikuje, popisuje analyzuje a objasňuje. Je vedou základnou a zároveň aplikovanou, pretože má obidve tieto vlastnosti. Základný výskum napĺňa teoretický výskum a aplikovaná zložka je orientovaná inštrumentálne, k praktickému využitiu (opiera sa predovšetkým o empirické analýzy každodennosti).*

***E. Kratochvílová*** *(2007, s. 10): Pedagogika - veda o výchove a vzdelávaní - skúma, popisuje procesy výchovy a vzdelávania človeka a vysvetľuje zákonitosti výchovy, aby získanými poznatkami spätne pomáhala skvalitniť a zefektívniť proces výchovy a vzdelávania v praktickom živote - v rodine, v škole, vo výchovných zariadeniach a všade, kde má výchova svoje miesto a opodstatnenie, kde sa uplatňuje pri formovaní osobnosti.*

***Predmetom pedagogiky je výchova*** *ako špecifický druh ľudskej činnosti, ktorej podstata spočíva v navodzovaní a riešení zámerných zmien a procesov osobnosti*. Tým je možné výchovu chápať ako určitý druh socializácie, vymedzený vedomým a riadeným ovplyvňovaním vývoja ľudskej osobnosti. Výchova je tak odlíšená od všetkých náhodných vplyvov pôsobiacich na jednotlivca (miesto narodenia, tlak vzduchu, klíma, environmentálne vplyvy); je vymedzená ako inštitucionalizovaná činnosť realizovaná formou profesionálnej aktivity vychovávateľa, či vzdelávateľa, prebiehajúca od narodenia až po výchovu a vzdelávanie prebiehajúce vo vysokom veku (Koťa, J., 2007, s. 55).

Vymedzenie predmetu pedagogiky chápeme širšie v súvislosti s ***povahou výchovných javov a procesov***. V tomto ohľade sa prikláňame k úvahám J. Skalkovej (2004, s. 17). Povaha procesov vyznačujúcich sa výchovným zámerom je charakteristická cieľavedomosťou, zámerným pôsobením v aktívnej interakcii vychovávaného a vychovávateľa a smeruje k pôsobeniu na racionálnu, citovú i charakterovú stránku osobnosti. Pedagogické (výchovné) javy a procesy sú svojou povahou veľmi zložité, dynamické a historicky podmienené. Pedagogický proces je komplexný a štruktúrovaný, dotýka sa človeka v každom štádiu jeho vývinu a týka sa tak inštitucionalizovaných, ako aj neinštitucionalizovaných foriem výchovy. Zahŕňa ciele, obsah, metódy, prostriedky a vzájomnú súčinnosť jeho účastníkov. Ako vidieť, formulovať, čo je predmetom pedagogiky, nie je vôbec jednoduché, no v duchu odkazu tradičnej pedagogiky a pri plnom rešpektovaní aspektov pedagogiky modernej môžeme **za predmet pedagogiky považovať výchovu v celej jej šírke**.

***Predmetom pedagogiky je:***

**vedecké skúmanie, popisovanie, vysvetľovanie, objasňovanie, projektovanie, porovnávanie pedagogických javov smerujúcich k tvorbe, produkcii nových vedeckých poznatkov (teórií) v oblasti edukačnej reality (výchovy a vzdelávania).**

**Pedagogickými javmi, a teda predmetom skúmania pedagogiky je/sú:**

* ***to čo vytvára a determinuje edukačné procesy v danom prostredí***, napr.:
  + ciele výchovy a vzdelávania, ich vytyčovanie, formulovanie a dosahovanie,
  + obsah výchovy a vzdelávania, jeho vymedzenie, konkretizácia v rôznych dokumentoch, v priamom súvise s vývinom spoločnosti,
  + osobnosť človeka (vychovávaného aj vychovávateľa) a špecifiká jej vývinu v podmienkach výchovy,
  + schopnosti jedincov podieľajúcich sa na výchove a ich genetické pozadie,
  + prírodné, sociálne prostredie so svojimi politickými, ekonomickými, sociálnymi a demograficko-geografickými podmienkami a ich dopadom na výchovu,
  + klíma a charakteristiky sociálnej skupiny, ktorej sú jednotlivci členmi,
  + typ a špecifiká inštitúcie, v ktorej sa výchova a vzdelávanie uskutočňuje,
  + .......
  + upozorňujeme, že pri zamyslení sa nad determinantami edukačného procesu by sme pravdepodobne našli veľké množstvo súvislostí, spojitostí a determinantov, ku ktorým pedagogický výskum alebo výskum inej spoločenskovednej alebo antropologickej vedy dospel a rovnako existuje pravdepodobne veľa súvislostí, ktoré stále zostávajú neodhalené.
  + ***edukačné procesy (výchovné a vzdelávacie), ktoré sa v edukačnom prostredí uskutočňujú a ich činitele:***
  + princípy výchovy a vzdelávania,
  + metódy výchovy a vzdelávania,
  + formy výchovy a vzdelávania,
  + prostriedky výchovy a vzdelávania,
  + edukačný proces je založený na intencionalite (zámernosti), priamom, sprostredkovanom riadení alebo náhodnosti, čo predpokladá veľkú rozmanitosť jeho realizácie, priebehu a výsledkov. Zároveň, nejde iba o pôsobenie z vonku do vnútra jedinca. Činnosť vychovávateľa a činnosť vychovávaného sa rozvíja vo vzájomných vzťahoch a dôležitou súčasťou tohto vzťahu (edukačného procesu) je vnútorná aktivita vychovávaného a jeho poznanie.
  + ***výsledky a efekty edukačných procesov:***
  + zmeny v osobnosti: (progresívne - v zmysle napredovania, transgresívne - v zmysle výrazného, neočakávaného napredovania, digresívne - v zmysle minimálnej zmeny, takmer stagnácie, ale i regresívne - smerom späť), ktoré by sme mohli označiť pojmami vzdelanosť a vychovanosť,
  + zmeny v spoločnosti: ekonomické efekty edukácie, vzdelanostná štruktúra a vzdelanostný potenciál spoločnosti.

V súčasnosti sa pedagogika nachádza v ďalšom štádiu svojho rozvoja determinovaného novým kontextom sociálnej a vedeckej atmosféry. Mení sa v závislosti od globalizačných tendencií, vychádzajúcich z potreby celoživotného vzdelávania a z koncepcií učiacej sa spoločnosti, formujúcich výskumné problémy. J. Skalková (2004, s. 11) uvádza, že predmetom pedagogickej reflexie sa stáva otázka ***ako sa menia podmienky a problémy vzdelávania a výchovy v súvislosti so zrýchľujúcou sa dynamikou ekonomického a technického rozvoja vyvolaného novými spoločenskými potrebami***. Spoločenské procesy zmien vedú k novému pojmovému, kategoriálnemu i modelovému vyjadreniu skutočnosti, s čím sa pedagogika vyrovnáva prostredníctvom zmeny paradigmy vedy.

M. Král (1994, s. 53) chápe pod pojmom „*paradigma*“ základný ideový vzor, pomocou ktorého celkovo vnímame, chápeme a interpretujeme určitú oblasť skutočnosti. V pedagogike teda zmena sociálno-politického a ekonomického vývoja mení i spôsob rozhodovania o využití vedeckých pedagogických poznatkov.

Vedecký výskum pedagogických javov


Predmetom vedeckého výskumu sú pedagogické javy, výchova a vzdelávanie, ich determinanty a procesuálna stránka. Pri ich poznávaní sa uplatňujú rôzne spôsoby a stratégie. V nadväznosti na filozofické východiská edukačných vied sa v súčasnej pedagogike vykryštalizovali dve základné paradigmy. Je to paradigma pozitivistická, preferujúca prísne kvantitatívne postupy, metódy a stratégie a paradigma postpozitivistická, kvalitatívne orientovaná. Moderná veda sa snaží:

* ***odpútať od tradícií vedeckého poznávania*** preferujúcich podľa F. N. Kerlingera (1972) *metódu tradície* (pridržiavanie sa názorov našich predchodcov, pretože ich považovali za všeobecne platné pravdy), *metódu autority* (názory, ktoré prezentujú v písomnej alebo ústnej podobe významné vedecké osobnosti alebo ľudské autority, autority ideológie či viery sú považované za správne a neotrasiteľné) a *metódu intuície* (presadzujúcu pravdu na základe zhody s rozumom a logikou, nie so skutočnosťou),
* ***podporovať výskumnú objektivitu*** (In Pelikán, J., 1998) prostredníctvom zabezpečenia systému zberu informácií a dát, spracovaním, analýzou, hľadaním kauzálnych vzťahov, tvorbou teórií a ich sebakorekciou, novým overovaním rovnakými alebo alternatívnymi výskumnými metódami za rovnakých alebo zmenených podmienok.

Práve preto ***môže byť pedagogika považovaná za vedu, že prostredníctvom vedeckého výskumu zisťuje objektívne fakty a tvorí objektívne poznatky o javoch a procesoch edukačnej reality***. Cieľom vedy a vedeckého výskumu je hľadanie pravdy, ktorá podľa K. R. Poppera (1963) dosahuje vysoký stupeň vysvetľujúcej sily, objavuje podstatu problému a podrobne vysvetľuje vzťahy medzi skúmanými premennými a preniká k podstate skúmaných javov.

Š. Švec (1998, s. 48) edukačné poznávanie a pretváranie vníma v podobe inovačného cyklu, zahŕňajúceho okrem výskumu aj vývoj, výchovu, využitie v spoločenskej praxi, osobnom živote a spätnoväzobné vyhodnocovanie.

**Obrázok 1 Inovačný cyklus v edukačnom poznávaní a pretváraní (Švec, Š., 1998, s. 49).**



Pre získanie základnej orientácie v postupoch vedeckého poznávania edukačnej reality je potrebné:

* poznanie podstaty a stratégií vedeckého výskumu,
* poznanie pojmológie metodológie pedagogiky,
* poznanie základných fáz vedecko-výskumnej práce,
* poznanie základných metód, ktoré sa pri výskumnej činnosti používajú,
* orientácia v infraštruktúre pedagogickej vedy bezprostredne prepájajúcej pedagogickú teóriu a prax.

Druhy a stratégie pedagogického výskumu

Skôr ako pristúpime k charakteristike druhov výskumu, uvedieme niekoľko definícií vymedzujúcich **pojem pedagogického výskumu**.

F. N. Kerlinger (1972, s. 27) definuje výskum ako systematické, empirické a kritické skúmanie hypotetických výrokov o predpokladaných vzťahoch medzi prirodzenými javmi. Systematickosť vysvetľuje ako nenáhodilé premýšľanie o prístupe k poznávaniu, kritičnosť a sebakontrola je zabezpečená prehľadným prezentovaním výskumných postupov odbornej verejnosti pre možné uskutočnenie opakovania výskumu.

J. Hendl (2005, s. 30) vymedzuje výskum ako proces vytvárania nových poznatkov. Ako systematickú, starostlivo naplánovanú činnosť, vedenú snahou zodpovedať položené výskumné otázky a prispieť k rozvoju vedného odboru.

Š. Švec (1998, s. 59) považuje výskum za sústavu organizovaných aktivít, ktorá zahŕňa experimentovanie, konceptualizáciu a testovanie teórie smerujúce ku generovaniu nových vedeckých poznatkov. Výskum je organizačná forma vedy, je to vedecká profesionálna aktivita.

Výskum môžeme deliť z viacerých hľadísk.

Prvým kritériom je ***vzťah výskumu k potrebám spoločenskej praxe a k využitiu výsledkov****:*

1. **Základný výskum**sazaoberá predovšetkým teoretickými otázkami a jeho výsledky nie je nutné okamžite aplikovať. Ide v ňom o vytváranie bázických poznatkov a vysvetlení tvoriacich základ vedy. Hlavnými užívateľmi výsledkov tohto druhu výskumu sú iní vedci, pracujúci v danej výskumnej oblasti. Organizujú ho spravidla výskumné ústavy, vysoké školy a akadémia vied. Jeho účelom je tvorba zovšeobecnených záverov pre poznanie a príprava základných predpokladov, na ktorých bude stavať budúci výskum.
2. **Aplikovaný výskum** hľadá odpovede na otázky, ktoré majú bezprostredný význam pre prax. Snaží sa nájsť riešenia praktických problémov, navrhnúť opatrenia, intervencie alebo programy zlepšujúce edukačné podmienky. Najčastejšie sa realizuje v prirodzených podmienkach edukačného prostredia. Zabezpečujú ho vysoké školy, ústavy rezortu školstva, ale aj iné pracoviská edukačného zamerania. Môže mať podobu ***akčného výskumu*** (usilujúci o riešenie lokálnych praktických problémov a zmenu stavu), ***evalvačný výskum*** (určuje kvalitu a význam aplikovaných intervencií a programov), ***kritický výskum*** (zameraný na kritiku spoločenských nerovností a útlaku, vyvolanie impulzov pre zmenu).

Druhým kritériom pre vymedzenie druhov výskumu je ***predmet výskumu a jeho postavenie v interdisciplinárnom kontexte***.

1. **Intra-disciplinárny výskum**overuje a skúma problémy organicky patriace jednej vednej disciplíne v rámci pedagogiky. Môže ísť napríklad o didaktický výskum (vplyv aplikácie metód diferencovaného vyučovania na vedomostnú úroveň...) alebo výskum v rámci dejín pedagogiky (školstvo na Slovensku v 17. storočí; vývoj univerzít na našom území v období humanizmu a renesancie, špecifiká formovania spoločného československého školstva v období 1. ČSR a pod.).
2. **Inter-disciplinárny výskum** spravidla venuje pozornosť výskumným problémom stojacim na prieniku dvoch pedagogických disciplín, napríklad kurikulárna modifikácia (zmena obsahu, vyučovacích metód, hodnotenia a pod.) v integrovanej edukácii nadaných žiakov. Problematika edukácie nadaných žiakov je špeciálnopedagogický problém a kurikulárna modifikácia zasa problém didaktický; ide teda o výskum didakticko-špeciálnopedagogický. Iným príkladom môže byť vzťah adaptácie dieťaťa na školu od podmienok a podnetnosti sociálneho prostredia. V tomto prípade môže ísť o prienik predškolskej a sociálnej pedagogiky.
3. **Trans-disciplinárny výskum** podľa Š. Šveca (1994, s. 64) organizuje svoje aktivity naprieč niekoľkých alebo všetkých disciplín vied o výchove, ktoré sú relevantné pre skúmanie zložitého problému. Príkladom môže byť skúmanie problematiky školskej inklúzie, ktoré zahrnie špeciálnu pedagogiku, integratívnu pedagogiku, školskú pedagogiku, didaktiku, teóriu výchovy, dejiny pedagogiky, sociálnu pedagogiku, komparatívnu pedagogiku, školskú hygienu, pedagogickú psychológiu atď.

Tretím hľadiskom členenia výskumu môžu byť ***podmienky prostredia a stupeň kontroly výsledkov***.

1. **Naturalistický (terénny výskum)**realizuje sa v prostredí, ktoré je pre skúmané osoby alebo javy bežné, každodenné. Jeho prednosťou je prirodzenosť javov, ale nevýhodou môže byť nízka kontrolovateľnosť premenných (vplyvov), ktoré daný jav spôsobujú. (Napríklad výskum utvárania sociálnej pozície žiaka v závislosti od individuálnych schopností; je to typ výskumu, ktorý si priamo žiada prirodzené prostredie, nenarušujúce denný stereotyp a vzťahy žiakov v triede, ale v skutočnosti sa môže objaviť veľké množstvo elementov, ktoré sa výskumne nedajú zachytiť, no môžu ovplyvniť jeho výsledky.)
2. **Laboratórny výskum** sa uskutočňuje v podmienkach (v laboratóriu), kde sa všetky relevantné skutočnosti, premenné dajú presne merať a môžeme nimi dokonca manipulovať. (Vplyv intenzity osvetlenia na výkon žiaka; v laboratóriu máme zariadenia, ktorými môžeme presne regulovať intenzitu osvetlenia, dokonca aj druhy osvetlení, striedať vyššiu intenzitu i nižšiu a sledovať bezprostredné výkony skúmaných osôb.)
3. **Archívny, knižničný výskum** sa orientuje na poznávanie a analýzu pôvodných prameňov nachádzajúcich sa v archívoch alebo v knižniciach, napríklad štúdium najstarších, originálnych, autentických listín, dokumentov, učebných plánov a osnov, hodnotení, životopisov, literárnych diel a pod. konkrétnej školy, resp. osobnosti (napr. piaristického gymnázia, A. F. Kollára a pod.).
4. **Kabinetný výskum** má podobu myšlienkového experimentovania, filozofického reflektovania výskumníka na svojom pracovisku, v kancelárii, v kabinete, či doma. V skutočnosti nie je presne určené, kde sa musí uskutočňovať, no je zjavné, že si nevyžaduje žiadne špecifické priestorové podmienky.

Zhľadiska **prístupu a manipulácie s premennými** môžeme hovoriť o výskume:

1. **Ex-post-facto –** zameriava sa na hľadanie príčin určitého, relatívne známeho pedagogického javu (teda nezávislé premenné sa už objavili) a výskumník sa orientuje na skúmanie dôsledkov (závislých premenných). Príčiny a ich dôsledky môže skúmať retrospektívne. (Napríklad chceme zistiť príčiny výrazného zníženia výkonov žiakov v určitej škole, triede, alebo zisťujeme uplatniteľnosť absolventov na trhu práce po zavedení nového edukačného programu a pod.)
2. **Experimentálny výskum** **–** je založený na úplne odlišnom postupe. Skúma, či zmena príčiny (nezávislej premennej) vyvolá žiaducu zmenu (závislá premenná). Nezávislé premenné môže výskumník v priebehu experimentu meniť a sledovať následnú odozvu. Takýto prístup je charakteristický vysokým stupňom kritickej kontroly a možnosťou overenia, no jeho veľkým nedostatkom je, že ho nie je možné v mnohých pedagogických problémoch použiť, keďže ide o skúmanie ľudského indivídua v procese výchovy. Preto je častejšie používaný výskum ex post facto.

Ďalším pohľadom na výskum je vzťah ***k*** ***objektívnej skutočnosti***. Viacerí autori pri týchto druhoch výskumu hovoria o výskumnej stratégii vzhľadom na rozdielnu paradigmu, postupy a metódy, ktoré obidve stratégie používajú.

1. **Kvantitatívny výskum** je starší a jeho korene siahajú k ***pozitivistickej filozofii*** 19. storočia a k menám ako A. Comte, J. S. Mill, F. Bacon, R. Descartes, K. R. Popper. Ako sme uviedli vyššie, jeho cieľom je prísne vedecké poznávanie objektívnej reality založené na skúmaní, pozorovaní, experimentovaní prostredníctvom presných a overených výskumných metód. Výsledkom týchto metód sú dáta, číselné údaje, ktoré sa dajú ďalej štatisticky spracovať a interpretovať. Kvantitatívny výskum odmieta akékoľvek špekulácie, ktoré sa nedajú empiricky (výskumne) vysvetliť a overiť.
2. **Kvalitatívny výskum** je založený na princípe jedinečnosti každého indivídua, preto aj každú existenciu vníma ako objektívnu realitu, neopakovateľný fenomén uskutočňujúci seba samého a prejavujúci sa subjektívne podmieneným konaním.Vychádza z hermeneutickej filozofie a fenomenológie založenej E. Husserlom. Historicky je mladší a v pedagogickej metodológii sa s ním stretávame približne od 2. polovice 20. storočia. Dokonca aj v súčasnosti, napriek mnohým prednostiam, je využívaný zriedkavejšie ako kvantitatívny, čo môže byť spôsobené snahou o zachovanie vedeckého a nespochybniteľného vnímania pedagogickej teórie a výskumu.

Ide teda o dva protichodné metodologické prístupy (stratégie), ktoré používajú odlišné metódy pre poznávanie javov edukačnej reality. Pre vytvorenie konkrétnejšej predstavy o rozdieloch kvalitatívnej a kvantitatívnej výskumnej stratégie uvádzame tabuľku 1, inšpirovanú prácou P. Gavoru (2001).

Výskumné stratégie majú obvykle za cieľ jednu z uvedených kategórií:

**Explorácia** – má za cieľ navrhnúť nové koncepty, základy teórie pri problémoch, ktoré boli doteraz málo preskúmané. Úlohou výskumníka je navrhnúť výskumné otázky a hypotézy, ktoré je nutné zodpovedať v rámci rozsiahlejšieho systematického výskumu.

**Deskripcia** – dáva obraz špecifických podrobností situácie, javu alebo vzťahov. Sústreďuje sa na otázky „Kto, Koľko, Ako?“, pričom používa techniky štatistického zisťovania, terénneho pozorovania, prípadovej štúdie a pod.

**Explanácia** – zisťuje, prečo sa veci dejú daným spôsobom v prípade, že už je jav dobre popísaný. Jeho hlavným cieľom je identifikácia príčinných súvislostí a väzieb (Hendl, J., 2005, s. 38).

**Predikcia** – predvídanie budúceho javu na základe predpokladov a poznatkov o existencii podmienok a ich doterajšieho vývinu. Ide o predpovede na základe rôznych typov objektívnych tendencií (vnútornej historickej tendencie, zákonov, štatistickej tendencie, tendencie trendu) a iných empirických generalizácií. Predikcia je funkciou teoretickej činnosti a nemali by sme si ju zamieňať s prognózou, funkciou prakticko-duchovnej činnosti.

**Tabuľka 1 Porovnanie kvantitatívnej a kvalitatívnej stratégie výskumu**

|  |  |
| --- | --- |
| **Kvantitatívny výskum** | **Kvalitatívny výskum** |
| ***Prístup*** | |
| Tradičný, predpokladá jednu jedinú objektívnu realitu, ktorá sa dá segmentovať a merať; smeruje k všeobecným záverom nezávislým od času a situácie - zameraný na tvorbu zákonov a zákonitostí; skúma príčinno-následné vzťahy a tie sa snaží vysvetliť a objasniť. | Netradičný, holistický (celostný, komplexný), otvára problémy, ktoré doteraz neboli výskumne overované a snaží sa im porozumieť prostredníctvom mentálnych interpretácií. Stanovuje si hypotézy viažuce sa ku konkrétnym situáciám a na konkrétny čas. Orientuje sa na interakcie vplyvov, skúma dennú realitu. |
| ***Ciele*** | |
| * Vysvetlenie príčin existencie nejakého javu alebo príčin jeho zmeny. * Zovšeobecnenie. * Overenie teórie prostredníctvom zabezpečenia objektivity výskumu. | * Porozumenie človeku, príčinám jeho konania. * Výsledky nie je možné zovšeobecniť. * Vytváranie novej teórie na základe jedného prípadu, odhaľovanie nových skutočností a vytváranie nových hypotéz, ktorými sa následne môže zaoberať kvantitatívny výskum. |
| ***Výskumný proces*** | |
| * Kontrolované prostredie. * Dedukcia. * Čiastkové výsledky. * Skúmanie vzťahu premenných. * Kvantitatívne metódy: experiment, dotazník, anketa, škálovanie, testy, interview, behaviorálne metódy a pod. | * Prirodzené prostredie. * Indukcia. * Holistické zistenia. * Skúmanie významov. * Kvalitatívne metódy: neštruktúrované zúčastnené pozorovanie, neštrukturovaný rozhovor, analýza produktov ľudskej činnosti, etnografia, prípadová štúdia a pod. |
| ***Postoj výskumníka*** | |
| Odstup od skúmaných osôb, aby nedošlo k možnému ovplyvneniu výsledkov a narušeniu nestrannosti. | Snaha o zblíženie, vcítenie sa a hlbšie spoznanie skúmaných osôb. Očakáva sa vždy osobný kontakt tvárou v tvár. |
| ***Skúmané osoby – výber*** | |
| Realizuje sa na reprezentatívnom súbore, aby mohli byť výsledky zovšeobecnené. Uskutočňuje výber náhodný, mechanický, stratifikovaný (na základe kritéria) alebo zámerný.  Osoby – respondenti | Snaží sa spoznať konkrétny príklad, preto si osoby volí podľa znakov, ktorých sú nositeľmi, konkrétna osoba, konkrétna rodina, konkrétna trieda, škola a pod.  Osoby - percipienti, prípady |
| ***Vyjadrenie výsledkov*** | |
| Vyjadrenie výsledkov je realizované prostredníctvom číselných údajov. Vyjadruje množstvo, frekvenciu, mieru. Číselné údaje sa následne môžu matematicko-štatisticky spracovávať. | Zistenia sú uvádzané v slovnej podobe. Predstavuje výstižný, podrobný opis, charakteristiku s podrobnou interpretáciou. |
| ***Zverejnenie výsledkov*** | |
| V podobe štúdií, stručnejších publikácií písaných vecným štýlom a vedeckým plurálom. | V podobe rozsiahlejších publikácií, kde jednotlivec alebo skupina vystupuje v popredí. Sú písané živým štýlom a autentickým jazykom. |

Základné pojmy pedagogickej metodológie

Pri vysvetľovaní jednotlivých pojmov pedagogickej metodológie sa opierame o pramene uvedené v zozname literatúry, predovšetkým však o práce popredných metodológov v oblasti edukačných vied ako sú *Š. Švec, P. Gavora, M. Chráska, J. Pelikán, J. Hendl, E. Komárik* a ďalší.

K pojmom, ktorých poznanie považujeme v súvislosti s orientáciou v pedagogickej teórii za dôležité, zaraďujeme *vedecký zákon, pedagogická metodológia, výskum, výskumný problém, premenné, pedagogický jav, pedagogický fakt, hypotéza, výskumná metóda, jej validita a reliabilita*.

* ***Vedecký zákon*** môžeme chápať ako opakujúci sa všeobecne platný, podstatný vzťah v realite. Nikdy nevystupuje vo svojej čistej podobe, ale vždy sa prezentuje vo väzbe s inými zákonmi prostredníctvom svojich modifikácií a rozmanitých foriem prejavu. Formuluje všeobecné podmienky, za ktorých sa javy uskutočňujú a tieto sa dajú výskumne overiť. Plní niekoľko funkcií, okrem iného funkciu poznávaciu (predstavuje veľmi presný výrok o faktoch), explanačnú (vysvetľuje fakty), predikčnú (umožňuje predvídať zmeny a procesy), metodologickú (návod na riešenie teoretických a praktických problémov), heuristickú (objavnú).
* ***Pedagogická metodológia*** je veda o princípoch, stratégiách a procedúrach, nástrojoch a normách fungovania i rozvoja objektívneho poznávania a praktického pretvárania javov edukačnej reality. Je základnou disciplínou pedagogiky, ktorá sa zaoberá všetkými aspektmi pedagogického výskumu, teoretického štúdia výchovy a inovačného cyklu v rámci pedagogickej teórie, vrátane výskumných metód používaných v pedagogickom výskume.

Zaoberá sa skúmaním všetkých stránok výchovného procesu.

* ***Výskumný problém*** je problém, ktorý sa snaží riešiť pedagogický výskum. Môže mať podobu otázky, na ktorú hľadá výskumom odpovede. Pýta sa, aký je vzťah medzi dvomi alebo viacerými premennými. Formulácia výskumných problémov si vyžaduje dôslednú orientáciu jednotlivca v literatúre zaoberajúcej sa problematikou, ovládanie pojmov a kategórií pre potreby operacionalizácie. Môže mať podobu *deskripcie* (popisu javu alebo situácie - Aké to je?), *vzťahu* (skúma, či existuje medzi premennými vzťah a aký blízky tento vzťah je - Spôsobuje jeden jav výskyt iného javu a do akej miery?) a *príčiny* (zisťuje príčiny, ktoré viedli k určitému dôsledku).
* ***Výskumné premenné*** predstavujú prvky skúmania, ktoré nadobúdajú vo výskume určitú hodnotu (jav, vlastnosť, podmienka, činiteľ). Môžu byť merateľné (kontinuálne), napríklad počet chýb, inteligencia, skóre v teste, dotazníku alebo kategoriálne (diskrétne), napríklad pohlavie, rodinný stav, prospech, dosiahnuté vzdelanie a pod. Premenné sú v určitom vzťahu a o tomto vzťahu sa snažíme vo výskume vytvoriť predpoklad (***hypotézu***), ktorý následne overujeme. Vždy je premenná, ktorá je príčinnou zmeny, spravidla je to jav, ktorý existuje nezávisle, preto sa nazýva *nezávislá premenná* a premenná, ktorej hodnoty sa menia v závislosti na zmene nezávislej premennej. Nazýva sa *závislá premenná*. (Napríklad kvalita učebnice a úroveň vedomostí žiakov. Kvalita a spracovanie učebnice je nezávislá premenná, ktorá ovplyvňuje úroveň vedomostí žiakov (závislú premennú). Predpokladáme, že ak dôjde k zmene učebnice, bude to mať pozitívny vplyv na ich vedomosti).
* ***Pedagogický jav*** je to, čo môžeme v priebehu výskumného procesu bezprostredne vnímať, skúmať a popisovať. Je to prvok, proces, ktorý sa uskutočňuje, existuje v edukačnej realite. Pedagogické javy sú obsahom jednotlivých premenných.
* ***Pedagogický fakt*** je priesečník subjektu a javu. Faktom rozumieme to, čo sme o danom jave bezprostredne zistili. Jednotlivé fakty musia byť výskumne zachytené, analyzované, zovšeobecnené a utriedené, aby z nich mohli byť odvodené vedecké poznatky, zákony a teórie.
* ***Výskumná metóda***je cesta, ktorá vedie k cieľu stanovenému výskumníkom; ide o spojenie postupov, ktorými sa buduje vedecký systém, teória; komplex rôznorodých poznávacích postupov a praktických operácií, ktoré smerujú k získaniu vedeckých poznatkov; metodologický nástroj na získanie dát, prostredníctvom vymedzenia širšieho a komplexnejšieho uhlu pohľadu na riešenú problematiku. Výskumná metóda je charakteristická vlastnosťami, ktoré musia byť pri výskume starostlivo sledované. Sú to:
  + ***Validita*** – platnosť, teda schopnosť metódy alebo výskumného nástroja zisťovať to, čo je považované za premennú (napríklad že nebudeme testami inteligencie merať úroveň tvorivosti);
  + ***Reliabilita*** – spoľahlivosť, ktorú môžeme chápať ako konštrukciu výskumného nástroja tak, že aj pri opakovaných meraniach, pri nezmenených podmienkach zisťuje nástroj veľmi podobné, resp. rovnaké výsledky (napríklad, ak na meranie inteligencie použijeme konkrétny inteligenčný test, po opakovanom meraní o mesiac by sme nemali zistiť výrazne odlišné výsledky).

Fázy a metódy výskumnej činnosti

Výskumný proces je kognitívne veľmi náročným procesom vyžadujúcim si starostlivé naplánovanie každého jedného kroku výskumu, zabezpečenie priebehu výskumu, spracovania výsledkov vrátane ich zverejnenia a obhájenia. Pre zabezpečenie kvality výskumu a racionalizáciu práce výskumníka je vhodné postupovať určitými krokmi obsiahnutými v základnej výskumnej schéme. K základným fázam výskumu zaraďujeme:

**1. Plánovanie**, v rámci ktorého si výskumník vytvára prvotnú predstavu o priebehu výskumu, študuje relevantné literárne pramene, štúdie o výsledkoch predchádzajúcich výskumov rovnakej alebo príbuznej problematiky, projektuje procesuálnu stránku a priebeh samotného výskumného bádania. Formuluje si výskumný problém a hypotézy, operacionalizuje základné pojmy a kategórie, realizuje výber výskumnej vzorky, strategicky uvažuje o použití výskumných metód a nástrojov, koncipuje organizáciu výskumnej činnosti, zabezpečuje finančné otázky spojené s výskumom a zvažuje možnosti využitia prípadných výsledkov.

**2. Príprava** zahŕňa tvorbu vlastného výskumného nástroja (napr. dotazníka, testu a pod.) alebo výber štandardizovaného (už overeného validného a reliabilného) výskumného nástroja podľa zvolenej stratégie a metódy. Zvolenú metódu si výskumník môže overiť ***predvýskumom*** organizovaným na malej reprezentatívnej vzorke a podľa zistení uskutočniť následnú revíziu a úpravu na pripravovanom nástroji. V prípravnej fáze sa výskumník taktiež zoznamuje s terénom, v ktorom bude výskum prebiehať, uskutočňuje naplánovaný výber alebo voľbu respondentov, zoznamuje sa alebo zaškoľuje pomocníkov a uskutočňuje ostatné kroky súvisiace so zdarným priebehom výskumu (rozmnožovanie materiálov, zabezpečenie potrebnej zaznamenávanej techniky atď.).

**3. Realizácia** výskumu predstavuje konkrétnu výskumnú činnosť, zbieranie údajov prostredníctvom pripravených metód a nástrojov vo zvolenom prostredí. Je to fáza, ktorá môže mať aj niekoľko mesačné, dokonca niekoľko ročné trvanie pri veľmi zložitých výskumných problémoch. Dlhodobé výskumy nazývame longitudinálne výskumy pedagogických javov. Úspešnosť realizácie závisí od kvality naplánovania, prípravy výskumu a od profesionality výskumníka.

**4**. **Vyhodnotenie výsledkov** je fáza, ktorá je veľmi náročná na precizovanie, interpretovanie zistení. Je založená na triedení, kategorizácii, spracovaní dát a zistených hodnôt. Môže zahrnúť podrobnú kvalitatívnu analýzu zistení, ako aj matematicko-štatistické vyhodnotenie smerujúce k vedeckej presnosti a objektivite umožňujúcej zovšeobecnenie poznatkov.

**5.** **Interpretácia výsledkov a spracovanie záverečnej správy.** Hlavným výsledkom výskumu nie sú údaje a zistenia, ale ich premyslené a zdôvodnené interpretácie smerujúce k potvrdeniu vedeckej teórie alebo vytvoreniu novej teórie. Všetky zistenia s podrobným popisom cieľov, metód, priebehu výskumu a teoretických východísk musia byť zverejnené pre umožnenie vedeckej kontroly, reflexie a korekcie v podobe záverečnej práce, štúdie vo vedeckom zborníku, v pedagogickom časopise, v monografii alebo inej vedecko-výskumnej správe.

Metodológia ponúka veľké množstvo členení výskumných metód, či už podľa fáz alebo stratégií výskumu. Pre pochopenie považujeme za postačujúce uvedenie členenia podľa J. Pelikána (1998) postupujúce od metód subjektívnych výpovedí k objektívnejším výskumným technikám a plynulo prechádzajúce ku kvalitatívnym metódam. V pedagogickom výskume sa najčastejšie používajú:

***Exploratívne výskumné metódy*** (napr. dotazník, anketa, autobiografia, interview (rozhovor, beseda); sú založené na získavaní informácií z priamych výpovedí skúmaných osôb. Sú najmenej objektívne, no napriek tomu najviac používané vzhľadom na rýchlu a jednoduchú administráciu.

***Ratingové metódy*** fungujú na princípe posudzovacích škál vypracovávaných skúmanými osobami alebo expertmi na problematiku (numerické, grafické, štandardné, kumulatívne, Likertove škály atď.).

***Psychosémantické metódy a techniky*** zamerané na odhalenie vedomých a podvedomých procesov skúmaných osôb, napr. sémantický diferenciál.

***Obsahová analýza*** zahŕňajúca analýzu osobných, školských dokumentov a dokumentácie a školských ukazovateľov.

***Testy*** orientované na meranie osobnostných schopností, výkonov a vlastností (napr. testy osobnosti, inteligenčné, psychomotorické, didaktické testy).

***Projektívne metódy a techniky*** zahŕňajúce analýzu produktov ľudskej činnosti. Môžu byť použité verbálne, grafické alebo manipulačné projektívne metódy. Majú veľkú výpovednú hodnotu, ale interpretácia výsledkov je považovaná za subjektívnu. Spravidla ich vyhodnocujú psychológovia.

***Metódy merania sociálnych vzťahov***, odhaľujúce status a obľúbenosť jedincov v sociálnej skupine, napr. sociometria, či techniky skúmajúce preferenčný postoj učiteľov a pod.

***Behaviorálne metódy***, napríklad rôzne druhy pozorovania jedincov, javov, či situácií v prirodzenom i laboratórnom prostredí.

***Experimentálne metódy*** sú považované v kvantitatívnom výskume za najprínosnejšie. Ich princípom je skúmanie zmien, ku ktorým dochádza v experimentálnej a kontrolnej skupine po zavedení určitej zmeny, korekcie v nezávislých premenných. Môže mať niekoľko podôb (experimentálnych plánov), napr. laboratórny, situačný, prirodzený, formujúci experiment, experiment s jednou, dvomi alebo bez experimentálnej a kontrolnej skupiny, kváziexperiment, Solomonov experiment a pod.

***Metódy kazuistiky a prípadovej štúdie*** sa používajú v kvalitatívnom výskume na podrobné opísanie a spoznanie skúmanej osoby alebo skupiny. Spravidla zahŕňajú niekoľko metód smerujúcich k vytvoreniu komplexného obrazu (napr. anamnéza, katamnéza, diagnostikovanie, prognózovanie, účastnícke pozorovanie, neštruktúrované interview).

***Metódy školskej etnografie*** pomáhajú výskumníkovi získať pohľad z vnútra; je to vlastne výpoveď zainteresovaných osôb, ktoré sa podieľajú na tvorbe prostredia školy, ich pohľad, pocity; predstavujú kvalitatívny prienik do skúmanej reality.

***Metódy historickej etnografie výchovy*** sa uplatňujú pri skúmaní spôsobov odovzdávania pracovných postupov, prijímania sociálnych návykov, etických noriem a pod., môže byť použitá metóda spomienkového rozprávania, metóda biografie historickej osobnosti, zaznamenávanie memorátu informácií atď. (Michálek, J., 1998, s. 244).

***Metódy edukačnej historiografie*** sa používajú predovšetkým v dejinách pedagogiky a sú založené na štúdiu historických prameňov (náučných slovníkov, encyklopédií, historickej bibliografie, historických periodík, monografií, učebníc, učebných osnov, školských zákonov, edovaných prameňov ako sú rôzne spisy, archívnych katalógov, fondov pomocných kníh a iných archívnych pomôcok).

***Metódy porovnávacej pedagogiky***, napr. opisná metóda, sociologická metóda, metóda modelovania, štatistická metóda, komparatívna metóda atď.

Pre zvýšenie objektivity výskumu sa odporúča použitie viacerých výskumných metód, samozrejme podľa možností, cieľov, času, osobných skúseností výskumníka.

Infraštruktúra pedagogickej vedy

Pre rozvoj vedy samozrejme nie je postačujúci iba pedagogický výskum a vývoj, ale aj systém podpory vedy, ktorý J. Průcha (2000) nazýva infraštruktúrou pedagogickej vedy. Pri jej analýze sa opierame o východiská spomínaného autora, no našu pozornosť orientujeme na slovenské vedecké pedagogické prostredie v kontexte európskeho vzdelávania a výskumu. Infraštrukrúra predstavuje systém zdrojov, asociácií, knižníc a databáz, edukačných programov, výskumných a edukačných pracovísk, na ktorých sa pedagogika vyučuje. Tieto sú samozrejme vzájomne spojené, kooperujúce a podporujúce komplexne rozvoj pedagogiky doma i v zahraničí.

**Obrázok 2 Infraštruktúra pedagogiky**

****

**Zdroje pedagogických informácií**

Zdroje informácií predstavujú základný pilier vedy a vedeckých poznatkov, bez nich by bola zložitá teoretická orientácia v problematike a znemožnený by bol aj jeden zo základných znakov vedy sebareflexia a sebakorekcia. Zdroje pedagogických informácií predstavujú komunikačný kanál pre rozvoj pedagogického poznania. Zachytávajú informácie v tlačenej alebo elektronickej podobe a sú dostupné širokej odbornej pedagogickej, nepedagogickej i laickej verejnosti.

Posledné desaťročie môžeme v súvislosti so zdrojmi pedagogických informácií hovoriť dokonca o informačnej explózii. Azda neexistuje pedagogický problém, ku ktorému by nebola publikovaná štúdia alebo monografická práca. Snaha odborníkov publikovať výskumné závery a iné vedecké poznatky v anglickom jazyku, ich dostupnosť prostredníctvom elektronických médií taktiež prispieva k znižovaniu izolácie i v rámci pedagogického poznania.

K zdrojom pedagogických informácií môžeme zaradiť *pedagogické monografie, pedagogické zborníky, pedagogické slovníky a encyklopédie, učebnice pedagogiky, pedagogické periodiká a časopisy, dokumenty a dokumentáciu v školstve a internet.*

Monografie sú vedecké diela, publikácie alebo časti publikácie komplexne spracúvajúce jednu tému. Sú úzko špecializované a vznikajú na základe výskumu v danej problematike. Majú predpísaný rozsah (60 normostrán) a musia byť recenzované minimálne dvomi odborníkmi venujúcimi sa danej oblasti. Pre vytvorenie predstavy uvádzame príklady monografií aj so správnym bibliografickým záznamom, ktoré vyšli v posledných rokoch na Katedre pedagogiky Pedagogickej fakulty UKF v Nitre.

|  |
| --- |
| DUCHOVIČOVÁ, J. 2007. *Aspekty diferenciácie v edukácii nadaných žiakov*. Nitra: PF UKF, 312 s. ISBN 978-80-8094-099-7.  PORUBSKÁ, G. – ĎURDIAK, Ľ. 2005. *Manažment vzdelávania dospelých.* Nitra : Slovdidac, 215 s. ISBN 80-969303-0-3.  HATÁR, C. 2008. *Edukácia seniorov v sociálnych zariadeniach.* Nitra : EFFETA, 126 s. ISBN 978-80-89245-08-6.  PETLÁK, E. 2009. *Rola nauczyciela we współczesnej szkole.* Warszawa: Wydawnictwo Akademickie Źak, 183 s. ISBN 978-89501-94-3,.  IVANOVIČOVÁ, J. 2009. *Od učiteľského ústavu k Univerzite Konštantína Filozofa.* Nitra: PF UKF, 202 s. ISBN 978-80-8094-500-8.  KURINCOVÁ, V. – SLEZÁKOVÁ, T. 2009. *Žiak na začiatku školskej dochádzky.* Edukačná podpora učiteľov a rodičov. Nitra : PF UKF, 158 s. ISBN 978-80-8094-457-5.  PETLÁK, E. – FENYVESIOVÁ, L. 2009. *Interakcia vo vyučovaní.* Bratislava: IRIS, 137 s. ISBN 978-80-89256-31-0.  HATÁR, C. 2009. *Sociálna pedagogika, sociálna andragogika a sociálna práca - teoretické, profesijné a vzťahové reflexie.* 2. aktualizované a doplnené vydanie. Praha : Educa Service a Česká andragogická společnost, 141 s. ISBN 978-80-87306-01-7  DUCHOVIČOVÁ, J. 2010. *Neurodidaktický a psychodidaktický kontext edukácie.* Nitra : PF UKF, 94 s. ISBN 978-80-8094-783-5.  TÓTHOVÁ, M. 2010. *Mozog – reč – učenie. Východiská a podstata mozgovokompatibilného učenia v neurodidaktickom kontexte.* Nitra : PF UKF, 86 s. ISBN 978-80-8094-794-1.  HOLLÁ, K. 2010. *Elektronické šikanovanie: nová forma agresie.* Bratislava : IRIS, 92 s. ISBN 978-80-89256-58-7. |

Pedagogické zborníky sú knižné publikácie, ktoré pod spoločným názvom prinášajú súbor samostatných, vzájomne príbuzných textov z pedagogickej problematiky. Spravidla majú jedného alebo viacerých editorov, zostavovateľov zodpovedných za relevantnosť vybraných a publikovaných štúdií a statí. Zborníky zverejňujú príspevky vedeckých a pedagogických pracovníkov prezentované na vedeckých pedagogických konferenciách a seminároch domáceho a medzinárodného charakteru, sú evidované rovnako ako monografie pod ISBN číslom a recenzované odborníkmi v danej oblasti.

|  |
| --- |
| PERHÁCS, J. et al. 2005. *Multidimenzionálne aspekty výchovy a vzdelávania.* Nitra: PF UKF, 346 s. ISBN 80-8050-893-3.  KATEDRA PEDAGOGIKY. 2004. *Nové pohľady na edukačné vedy - Dni doktorandov II.* Zborník príspevkov z vedeckej konferencie.Nitra: Katedra Pedagogiky PF UKF, 264 s. ISBN 80-8050-760-0.  JUSZCYK, S. – PETLÁK, E. – SEIDLER, P. et al. 2006*. New Trends in the Pedagogy of  a Child.* Prešov: Vydavateľstvo Michala Vaška, 99 s. ISBN 80-8050-952-2.  **PORUBSKÁ, G. – PERHÁCS, J. 2007.** *Základy andragogickej pedeutológie a sociálnej andragogiky.* Zborník príspevkov z vedeckej konferencie. Nitra: PF UKF. 374 s. ISBN 978-80-8094-086-7.  PF UKF. 2007. ***Vzdelávanie v zrkadle doby*.** *Súčasné teórie edukačných premien v školstve. 2. diel.* Zborník z medzinárodnej vedeckej konferencie. Nitra: PF UKF. 317 s. ISBN 987-80-8094-075-0.  KOL. AUTOROV. 2009. *Špecifické aspekty výchovy a vzdelávania vo svetle edukačnej teórie a praxe.* Nitra : PF UKF, 212 s. ISBN 978-80-8094-562-6. |

Pedagogické slovníky a encyklopédie predstavujú diela odbornej literatúry zhŕňajúce heslá v abecednom usporiadaní, obsahujúce základné poznatky pedagogiky a jej jednotlivých disciplín s cieľom poskytnúť čo najširšiemu okruhu používateľov zrozumiteľný výklad pedagogických princípov, zákonov, pojmov, javov, reálií a súvislostí medzi nimi. Základnou informačnou jednotkou encyklopédie je encyklopedické *heslo* - komplex logicky usporiadaných informácií vyjadrujúci určité, typom encyklopédie a významom pojmu limitované kvantum teoretických alebo praktických poznatkov o edukačnej skutočnosti získaných analyticko–syntetickou metódou a vyjadrených osobitným lexikografickým štýlom. Encyklopédia svojou štruktúrou vychádzajúcou z metodologickej zásady vzájomnej obsahovej prepojenosti jednotlivých hesiel umožňuje rýchlu orientáciu nielen v rámci daného vedného odboru, ale aj v medziodborových súvislostiach. Usiluje sa byť syntézou informácií, masovým nositeľom základných vedeckých poznatkov (In <http://www.encyclopaedia.sk/.htm>). Pedagogické encyklopédie a slovníky preto považujeme za podstatný informačný zdroj každého študenta pedagogiky, učiteľstva alebo príbuzných vedných odborov.

|  |
| --- |
| Průcha, J. – Walterová, E. – Mareš, J. 2008. *Pedagogický slovník*. 5. vydanie. Praha: Portál, 322 s. ISBN 9788073674168.  GAVORA, P. – Mareš, J. 1998. *Anglicko-slovenský pedagogický slovník / English-Slovak Educational Dictionary*. Bratislava: IRIS, 240 s. ISBN 80-88778-74-3.  *Pedagogická encyklopédia Slovenska 1. a 2. diel.* 1984, 1985. Súhrn poznatkov o minulosti a prítomnosti pedagogiky, výchovy, školstva a osvety na Slovensku. Bratislava: Veda 742, 702 s.  ŠVEC, Š. 1995, 2002. *Základné pojmy v pedagogike a andragogike*. Bratislava: IRIS  Klika, J. - Sokol, J. 1895. *Stručný slovník pedagogický.* Praha: Ústrední spolek jednot učitelských v Čechách, 2. díl, s. 317-610.  Poláková, J. – Nelešovská, A. 2000. *Česko-německý, německo-český pedagogicko-psychologický slovník.* 1. vyd. Olomouc: Nakladatelství Olomouc, 206 s.  PALÁN, Z.: *Výkladový slovník vzdělávaní dospělých.* Praha: DAHA, 1997.  Köck, P. 2008. *Wörterbuch für Erziehung und Unterricht: das bewährte Fachlexikon für Studium und Praxis.* 1. Aufl., Augsburg: Brigg.  Dohrmann, W. 2007. *Wörterbuch der Pädagogik. Ein Wörterbuch für die erzieherische Ausbildung und Praxis in Europa für Kita, Schule und Jugendarbeit.* 6. Aufl., Stuttgart: Holland+Josenhans GmbH, 224 s. ISBN 978-3-9809179-4-0.  SCHAUB, H. - ZENKE, K. G. 2007. *Wörterbuch Pädagogik*. München: Deutscher Taschenbuch-Verl., 799 s. ISBN 978-3-423-34346-6.  [O'Flanagan](http://www.amazon.com/exec/obidos/search-handle-url/002-8936507-5712846?%5Fencoding=UTF8&search-type=ss&index=books&field-author=Rory%20O%27Flanagan), R. – IRLE, R. 2001. *Wörterbuch Personal - und Bildungswesen / Dictionary of Personnel and Educational Terms: Deutsch-Englisch / English-German.* 3. ed., Wiley-VCH; 267 p. ISBN 978-3895781544.  PRUCHA, J. 2009. *Pedagogická encyklopedie*. Praha: Portál, 936 s. ISBN 978-80-7367-546-2. |

Učebnice pedagogiky sú skriptá alebo učebné texty obsahujúce základné, rozširujúce a doplňujúce informácie o obsahu konkrétnej pedagogickej disciplíny. Môžu obsahovať i úlohy pre praktickú aplikáciu a precvičenie nových poznatkov. V tabuľke uvádzame odporúčané učebnice a učebné texty pre disciplínu všeobecná pedagogika.

|  |
| --- |
| BAĎURÍKOVÁ, Z. a kol. 2001. *Školská pedagogika*. Bratislava: UK, 253 s. ISBN 80-223-1536-2.  GOGOVÁ, A. - KROČKOVÁ, Š. - PINTES, G. 2004. *Žiak - sloboda - výchova.* Prešov: Vydavateľstvo M. Vaška. 312 s. ISBN 80-8050-675-2.  JŮva, V. 1999. *Úvod do pedagogiky*. Brno: Paido, 111 s. ISBN 80-85932-78-8.  KRATOCHVÍLOVÁ, E. a kol. 2007. *Úvod do pedagogiky.* Trnava: PF TU, 165 s. ISBN 978-80-8082-145-6.  Kominarec, I. – Šuťáková, V. – Dargová, J. 2002. *Základy pedagogiky. Vybrané pedagogické problémy.* Prešov: FHPV, 136 s. ISBN 80-8068-096-5.  KUDLÁČOVÁ, B. 2006. *Fenomén výchovy*. Bratislava: Veda, 160 s. ISBN 80-224-0904-9.  PRůCHA, J. 1997. *Moderní pedagogika.* Praha: Portál, 481 s. ISBN 80-7178-170-3.  PRůCHA, J. 2000. *Přehled pedagogiky*. Praha: Portál, 269 s. ISBN 80-7178-399-4.  Hlásna, S. – Horváthová, K. – Mucha, M. – Tóthová, R. 2006. *Úvod do pedagogiky.* Nitra: Enigma, 243 s. ISBN 80-9132-29-4.  VALIŠOVÁ, A. - KASÍKOVÁ, H. a kol. 2007. *Pedagogika pro učitele.* Praha: Grada, 404 s. ISBN 978-80-247-1734-0.  Višňovský, Ľ. – Kačáni,V. 2001. *Základy školskej pedagogiky*. Bratislava: IRIS, 226 s. ISBN 80-89018-25-4.  KURINCOVÁ, V. – DUCHOVIČOVÁ, J. – SLEZÁKOVÁ, T. – KOMORA, J. 2008. *Základy pedagogiky pre učiteľské odbory štúdia.* Nitra : KPg PF UKF. 237 s. ISBN 978-80-8094-445-2.  KOMORA, J. 2008. *Skúšanie a hodnotenie žiakov vo vyučovacom procese.* Nitra : KPg PF UKF. 82 s. ISBN 978-80-8094-380-6.  KOL. AUTOROV. 2011. *Vybrané kapitoly z didaktiky pedagogiky a sociálnej pedagogiky*. Nitra : UKF, 374s. ISBN 978-80-8094-857-3.  PETLÁK, E. a kol. 2011. *Kapitoly zo súčasnej edukácie.* Bratislava : IRIS, 172 s. ISBN 978-80-89256-62-4.  HATÁR, C. 2012. *Sociálna andragogika. Kapitoly z teórie a metodiky sociálno-edukačnej starostlivosti o dospelých.* Nitra : UKF, 152 s. ISBN 978-80-558-0037-0. |

Pedagogické periodiká a časopisy sú periodické publikácie, ktoré vychádzajú v pravidelných týždenných až polročných intervaloch, obsahujú príspevky, štúdie pedagogického zamerania viacerých autorov, recenzie pedagogických diel, správy a oznamy o konaní vedeckých podujatí, odborných seminárov a stretnutí pedagogickej verejnosti a rodičov, diskusie a rozhovory o pedagogických problémoch a pod. Majú špecifické zameranie, vopred vymedzený program a štruktúru s pravidelnými rubrikami. Prehľad najznámejších periodík uvádzame v tabuľke.

|  |
| --- |
| *Pedagogická revue* (ŠPÚ) je vedecký časopis odrážajúci inštitucionálne a individuálne aktivity v rozvoji pedagogickej vedy a jej praxe, prezentuje ich výsledky i projekty. Vychádza päťkrát ročne ako dvojmesačník. Napomáha rozvoju života slovenskej pedagogickej obce a jej integrácii do európskeho kontextu v duchu národných tradícií.  *Pedagogické spektrum* (Štátny pedagogický ústav) je odborný časopis určený pre širšiu pedagogickú verejnosť. Publikuje pôvodné články z oblasti filozofie výchovy a vzdelávania, pedagogického výskumu a praxe, dejín pedagogiky, riadenia školstva, recenzie pedagogických publikácií a iné informácie z oblasti pedagogiky.  *Pedagogické rozhľady* (Metodicko-pedagogické centrá Slovenska) je časopis pre školy a školské zariadenia. Vychádza päťkrát ročne ako dvojmesačník. Publikuje príspevky z oblasti výchovy a vzdelávania žiakov, o učiteľovi, z oblasti riadenia škôl a činnosti metodicko-pedagogických centier. Uverejňuje recenzie a predstavuje významné osobnosti.  *Rodina a škola* (Parentes) je mesačník pre rodičov a učiteľov, pojednávajúci o rôznorodých témach súvisiacich s výchovou. Obsahuje pravidelné rubriky s odbornými príspevkami, informačný a psychologický servis, ako i rôzne typy pre voľný čas.  *Vychovávateľ* (Educatio) je časopis pre pedagógov zameraný na oblasť mimoškolskej výchovy. Pozornosť venuje otázkam výchovy, profesii vychovávateľa a zariadeniam, v ktorých sa mimoškolská edukácia realizuje. Vychádza desaťkrát do roka.  *Technológia vzdelávania* s prílohou *Slovenský učiteľ* (Slovdidac). Vedecko-pedagogický časopis vychádzajúci desaťkrát ročne. Zaoberá sa otázkami školského manažmentu, systémom celoživotného vzdelávania a technologickými postupmi v ňom uplatňovanými, ako aj konkrétnymi problémami pedagogickej teórie a praxe.  *Naša škola* (Pamiko) je odborný metodický mesačník pre učiteľov predškolských zariadení a prvého stupňa základných škôl. Cieľom časopisu je umožniť výmenu skúseností pedagógov a zároveň poskytnúť učiteľom plnohodnotný odborný informačný servis. Prináša najnovšie poznatky pedagogickej teórie, vedy, výskumu a praxe, anotácie a recenzie knižnej a časopiseckej literatúry z domova a zo sveta, novinky pedagogických titulov, ako aj preklady zo zahraničnej odbornej tlače.  *Pán učiteľ* (AG Musica liturgica) je nezávislý mesačník pre učiteľov, rodičov a žiakov, pravidelne prinášajúci odborné články, rady, informácie, rozhovory na témy z oblasti výchovy a vzdelávania žiakov, školskej politiky, kultúry a zdravia.  *Predškolská výchova* (MŠ SR) je celoštátny časopis pre rodičov, jasle a materské školy s dlhoročnou tradíciou. Dvojmesačník vychádzajúci šesťkrát do roka publikuje typy na metodické postupy a hry rozvíjajúce kognitívne a nonkognitívne stránky osobnosti detí predškolského veku. Obsahuje informácie a správy o podujatiach pre pedagogických pracovníkov materských škôl a možnosti ich celoživotného vzdelania.  *Efeta otvor sa* (Vydáva spoločnosť pre špeciálnu a liečebnú výchovu v Slovenskej republike vo vydavateľstve Osveta) vychádza 4x ročne a orientuje sa na postihnutých ľudí a tých, ktorí im chcú pomáhať. EFETA publikuje najnovšie poznatky popredných domácich a zahraničných odborníkov či správy o činnosti združení postihnutých ľudí. Obsahom sú aj skúsenosti a praktické rady špeciálnych pedagógov, lekárov, psychológov, sociológov a právnikov, ako i problémy a skúsenosti rodičov postihnutých detí či samých postihnutých ľudí.  *Academia* (Ústav informácií a prognóz školstva) je časopis zaoberajúci sa vysokoškolským vzdelávaním a vedou. Je určený vysokoškolským učiteľom a výskumným pracovníkom, akademickým funkcionárom vysokých škôl a fakúlt, riadiacim pracovníkom v rezorte školstva a všetkým záujemcom o problematiku vysokých škôl. Obsahuje štúdie, úvahy, správy, informácie a dokumenty. Sprostredkováva skúsenosti a názory z jednotlivých oblastí práce (pedagogickej, výskumnej, organizačnej a ekonomickej) a života vysokých škôl; venuje sa účasti vysokých škôl na medzinárodnej spolupráci.  *Učiteľské noviny* (Štátny inštitút odborného vzdelávania). Sú dvojtýždenníkom o školstve a vzdelávaní. Prinášajú aktuálne informácie o dianí v  školskom edukačnom prostredí. Ich prednosťou je, že sú distribuované zadarmo do škôl a školských zariadení.  *České časopisy*  *Pedagogika* (PF UK) Časopis pre vedy o vzdelávaní a výchove. Pravidelne publikuje vedecké štúdie, kazuistiky, výskumné správy, diskusie, správy a recenzie pojednávajúce o otázkach a problémoch pedagogickej vedy.  *Komenský* (PdF MU) je určený učiteľom základných škôl, študentom učiteľstva, sociálnej a špeciálnej pedagogiky a širokej pedagogickej verejnosti. Vychádza päťkrát ročne a prináša odborné články, state, skúsenosti a námety z praxe, správy o rôznych akciách, postrehy a recenzie českých ale i zahraničných článkov a kníh. Obsahovo sa člení na rubriky nesúce názov podľa najznámejších diel J. A. Komenského.  *Speciální pedagogika* (PF UK) sa zaoberá teóriou a praxou edukácie detí so špeciálnymi edukačnými potrebami. Prispievateľmi sú spravidla špeciálni pedagógovia a okrem odborných príspevkov a vedeckých štúdií obsahuje správy, podnety zo zahraničia, diskusiu a recenzie na špeciálnopedagogické diela. Vychádza štyrikrát do roka.  *Pedagogická orientace* (Česká pedagogická spoločnosť) je odborný štvrťročník a zároveň spravodaj českej pedagogickej spoločnosti. Obsahuje odborné a vedecké príspevky z jednotlivých pedagogických disciplín, výchovné inšpirácie zo zahraničia, problémy mládeže, diskusiu, správy a recenzie.  *Európske časopisy*  [*European Education*](http://www.mesharpe.com/mall/results1.asp?ACR=eue) je medzinárodný časopis, venovaný problematike výchovy a vzdelávania v európskom kontexte. Publikuje články o vzdelávaní v jednotlivých členských štátoch, o dopade európskych vzdelávacích iniciatív v globále, podporuje teoretické a empirické štúdium v pedagogických vedách, venuje sa medzipredmetovým perspektívam a kritike dopadu politických, ekonomických a sociálnych podmienok na výchovu a vzdelávanie. Vychádza štvrťročne a monotematické číslo jedenkrát ročne.  [*European Educational Research Journal*](http://www.wwwords.co.uk/eerj/)je medzinárodný časopis venovaný edukačnému výskumu v európskom vzdelávacom priestore. Publikuje odborné články, vedecké štúdie, eseje, recenzie a výskumné správy. Jednotlivé príspevky sú dostupné aj on-line, sú hodnotené dvomi nezávislými anonymnými recenzentmi. Vychádza štyrikrát ročne.  [*European Journal of Education*](http://www.blackwellpublishing.com/journal.asp?ref=0141-8211&site=1) sa venuje výskumu, porovnávaniu a hodnoteniu vzdelávacej politiky, trendom, reformám, programom v európskych štátoch a medzinárodnej edukačnej perspektíve. Vychádza štyrikrát ročne.  [*Educational Review*](http://www.informaworld.com/smpp/title%7Edb=all%7Econtent=t713415680%7Etab=summary) je časopis pre generický edukačný výskum. Venuje sa aktuálnym problémom v oblasti školstva a vzdelávania, publikuje články medzinárodných prispievateľov o výskumných zisteniach vrátane kurikulárneho výskumu, politiky, manažmentu a medzinárodného porovnávacieho výskumu. |

**Dokumenty a dokumentácia o školstve** sú veľmi cenným prameňom informácií o dianí v školstve. Štatistické ročenky školstva patria k najvyhľadávanejším dokumentom, pretože predstavujú odraz reálneho stavu vzdelávacieho systému v SR za konkrétne časové obdobie. K ďalším štatistickým dokumentom patria [prehľady škôl ([Ročenka školstva](http://web.uips.sk/statis/rocenka.html), [Siete a Prehľady škôl](http://web.uips.sk/statis/siets.html)), zoznamy škôl s počtami žiakov](http://web.uips.sk/statis/siets.html). Okrem štandardných výstupov z celoslovenských databáz sa realizujú aj neštandardné výstupy (napr. výber jednotlivých ukazovateľov, rôzne členenia podľa územia, druhu školy, vyučovacieho jazyka školy, zriaďovateľa a pod.). Údaje sú poskytované o.i. medzinárodným organizáciám (OECD, UNESCO, EUROSTAT), ktoré používajú údaje na medzinárodné porovnania a vydávajú ich vo svojich publikáciách: EDUCATION AT A GLANCE (OECD), EDUCATION ACROSS EUROPE (EUROSTAT) a iné.

|  |
| --- |
| Štatistická ročenka školstva je vypracovávaná Ústavom informácií a prognóz školstva. Obsahuje štatistické informácie o školách a školských zariadeniach za príslušný školský rok. Je členená do separátov obsahujúcich:  Súhrnný prehľad základných ukazovateľov za jednotlivé typy škôl a školské zariadenia podľa zriaďovateľa.  Prehľad ukazovateľov za materské, základné a špeciálne školy podľa zriaďovateľa a územnej príslušnosti.  Prehľad ukazovateľov za špeciálne školy, integrované špeciálne triedy, individuálna integrácia podľa zriaďovateľa a územnej príslušnosti.  Prehľad ukazovateľov za združené stredné školy a stredné odborné učilištia a učilištia podľa zriaďovateľa a územnej príslušnosti.  Prehľad ukazovateľov za stredné odborné školy, konzervatóriá, gymnáziá (vrátane zdravotníckych SOŠ) podľa zriaďovateľa a územnej príslušnosti.  Prehľad ukazovateľov za vysoké školy, absolventi VŠ, VŠ jedálne a internáty podľa zriaďovateľa.  Prehľad ukazovateľov za školské kluby, jazykové školy, základné umelecké školy, centrá voľného času, domovy mládeže, ostatné výchovné zariadenia a školské jedálne podľa zriaďovateľa a územnej príslušnosti. |

**Internet** zahŕňa elektronické informačné zdroje a sieťové komunikačné kanály. Objem aj pedagogických informácií, ktoré ich prostredníctvom komunikujú, sa stále zvyšuje. Internet ponúka viacero výhod oproti tradičným spôsobom komunikácie (publikovania), spočívajúcich v širokej škále operatívnych možností ďalšieho spracovania komunikátov a najmä v obrovskom potenciále interaktívnosti. Napriek týmto výhodám však využívanie elektronických informačných zdrojov vnáša do procesov sociálnej a najmä odbornej komunikácie niekoľko čŕt, ktoré možno vnímať ako ohrozenie, resp. oslabenie niektorých základných funkcií publikačného procesu v jeho tradičnej, tlačovej podobe (kvalita, resp. spoľahlivosť publikovaných informácií, archivovanie publikačných produktov atď.). Internetové publikovanie odborných príspevkov o.i. znižuje výdavky spojené s poskytovaním prístupu čitateľom a urýchľuje dostup k informáciám. Elektronické zdroje sú vo svete považované pri splnení určitých formálnych náležitostí za rovnako hodnotné a rovnocenné tlačeným zdrojom.

**Pedagogické asociácie**

Profesijné asociácie vznikali a vznikajú spravidla za účelom vymedziť pravidlá a normy riadiace činnosť odborníkov v danej profesii. Pedagogické asociácie sa snažia chrániť autonómiu učiteľskej, resp. pedagogickej profesie. Asociácie definujú podmienky prijatia, členstvo, vzdelávacie štandardy, licenčné skúšky, formy kariérneho postupu, oblasť profesionálových právomocí a ďalšie aspekty súvisiace s profesiou. Na Slovensku je najznámejšou Slovenská pedagogická spoločnosť pri SAV (predtým Československá pedagogická spoločnosť), no k aktívne pôsobiacim môžeme zaradiť aj Asociáciu výchovných poradcov, Asociáciu liečebných pedagógov, Asociáciu Inštitúcií vzdelávania dospelých a ďalej asociácie združujúce učiteľov konkrétnych vyučovacích predmetov, napr. Slovenská asociácia pedagógov výtvarných a estetických predmetov, Slovenská asociácia učiteľov slovenčiny a pod.

|  |
| --- |
| ***Slovenská pedagogická spoločnosť pri Slovenskej akadémii vied*** je dobrovoľné výberové združenie vedeckých a odborných pracovníkov v oblasti pedagogických vied. Cieľom spoločnosti je podporovať rozvoj pedagogiky ako vednej disciplíny, šíriť pedagogické poznatky vo verejnosti a pomáhať svojim členom pri ich odbornom a vedeckom raste. K základným aktivitám spoločnosti patrí:  Usporadúvanie diskusií, prednášok, seminárov, konferencií a iných vedeckých podujatí, vydávanie periodických a neperiodických odborných vedeckých publikácií, organizovanie iných foriem vedeckej komunikácie členov spoločnosti.  Rozvíjanie kontaktov s inými vedeckými spoločnosťami a inštitúciami činnými v pedagogike a v príbuzných vedných odboroch.  Rozvíjanie medzinárodnej vedeckej spolupráce formou členstva v medzinárodných pedagogických združeniach a participáciou na ich aktivitách.  Spracovanie expertíz a stanovísk pre potreby verejných a iných subjektov v oblasti koncepcie rozvíjania vedeckej disciplíny, pedagogického vzdelávania, posudzovania výsledkov vedeckého bádania, vedeckej a odbornej publicistiky a aplikácie pedagogických poznatkov a metodológie v spoločenskej praxi.  Spolupráca s ústavmi Slovenskej akadémie vied a vysokými školami, ako aj s inými vedeckými a výskumnými pracoviskami, občianskymi združeniami a nadáciami na podporu vedy a výskumu (http://www.syrs.org/sps/o-nas.html). |

**Pedagogické knižnice a databázy**

Knižnice predstavujú významnú informačnú sieť pre celú pedagogickú i nepedagogickú verejnosť. Okrem výpožičných služieb poskytujú konzultácie ku katalógom, fondom, používaniu informačných technológií, rešeršné služby z domácich i zahraničných knižných i časopiseckých fondov, poskytujú bibliografické a faktografické informácie, vypracúvajú bibliografie. Okrem pedagogických knižníc existujú aj špecializované odborové knižnice na konkrétnych pedagogických fakultách a na univerzitách. Jednou z aktivít, ktorým sa knižnice venujú, je tvorba databáz, teda vytváranie anotovaných záznamov článkov a publikácií z časopisov a ostatných pedagogických zdrojov domáceho a zahraničného pôvodu. Databázy môžu spracovávať informácie o knihách, časopisoch a ostatných dokumentoch vydávaných v SR, v ČR a iných krajinách, bázu citačných a referenčných dát, zhotovovať moduly elektronickej Zbierky zákonov a pod.

|  |
| --- |
| ***Slovenská pedagogická knižnica*** je špecializovaná vedecká knižnica s celoštátnou pôsobnosťou so zameraním na oblasť výchovy, vzdelávania, školstva a príbuzných vedných odborov. Svojou činnosťou zabezpečuje slobodný prístup k informáciám šíreným na všetkých druhoch nosičov, napomáha uspokojovanie kultúrnych, informačných, vedeckovýskumných a vzdelávacích potrieb, podporuje celoživotné vzdelávanie a duchovný rozvoj. Plní funkciu metodického centra knižnično-informačného systému rezortu školstva (http://www.spgk.sk/). |

**Edukačné programy**

Edukačné programy predstavujú produkty, ktoré ovplyvňujú smerovanie výchovy, vzdelávania a školského systému v danej krajine. Ich tvorbu ovplyvňuje pedagogika, ale sú závislé i na spoločenskej a politickej vôli, ekonomických podmienkach a iných determinantoch krajiny. J. Průcha (2000, s. 215) definuje pojem edukačný (vzdelávací) program ako súhrn rôznych dokumentov, ktoré komplexne vymedzujú koncepciu, ciele, obsah a iné zložky vzdelávania na určitom stupni a druhu škôl. Obvykle sú schvaľované a zavádzané ministerstvom školstva alebo inými orgánmi riadiacimi vzdelávanie v štáte alebo regióne a majú normatívny charakter. V tabuľke uvádzame najznámejšie súčasné edukačné programy realizované v SR a v EU.

|  |
| --- |
| **Štátny vzdelávací program ISCED 0,1,2,3A (platný od júna 2008**) vymedzuje všeobecné ciele škôl a kľúčové kompetencie vo vyváženom rozvoji osobnosti žiakov a rámcový obsah vzdelania. Je východiskom pre vytvorenie individuálneho školského vzdelávacieho programu školy, kde sa zohľadnia špecifické regionálne podmienky a potreby. Štátny vzdelávací program škôl je podľa nového školského zákona hierarchicky najvyšší cieľovo programový projekt vzdelávania, ktorý zahŕňa rámcový model absolventa, rámcový učebný plán školského stupňa a jeho rámcové učebné osnovy. Predstavuje prvú, rámcovú úroveň dvojúrovňového participatívneho modelu riadenia škôl. Vyjadruje hlavné princípy a ciele vzdelanostnej politiky štátu, ako aj demokratické a humanistické hodnoty, na ktorých je národné vzdelávanie založené. Vymedzuje všeobecné ciele škôl ako kľúčové kompetencie (spôsobilosti) vo vyváženom rozvoji osobnosti žiakov a rámcový obsah vzdelania. Štátny vzdelávací program podporuje komplexný prístup pri rozvíjaní žiackych spôsobilostí poznávať, konať, hodnotiť a dorozumievať sa i porozumieť si na danom stupni vzdelávania. (Podrobné informácie o štátnych vzdelávacích programoch nájde čitateľ na stránke MŠ SR [*www.minedu.sk*](http://www.minedu.sk).)  ***SOCRATES II*** ***– program Európskeho spoločenstva v oblasti vzdelávania*** ponúka  medzinárodnú spoluprácu v oblasti všeobecného vzdelávania. Jedným z hlavných cieľov programu SOCRATES je podporovať medzinárodnú spoluprácu medzi účastníckymi krajinami prostredníctvom projektovej spolupráce i mobilít a zároveň:  podpora európskej dimenzie vo vzdelávaní na všetkých úrovniach,  podpora kvalitatívneho a kvantitatívneho zdokonaľovania vedomostí jazykov EÚ,  podpora spolupráce a mobilít v oblasti vzdelávania prostredníctvom výmeny medzi vzdelávacími inštitúciami, podpory dištančného vzdelávania, uznávania diplomov i štúdia a podpory rozvoja výmeny informácií.  Všetky ciele a aktivity v rámci programu sa realizujú prostredníctvom podprogramov ([Comenius](http://www.saaic.sk/socrates/socrates2/Komenius/kom0.htm) – Školské vzdelávanie; [Erasmus](http://www.saaic.sk/socrates/socrates2/Erasmus/erasm0.htm) – Vysokoškolské vzdelávanie; [Grundtvig](http://www.saaic.sk/socrates/socrates2/Grund/grund.htm) – Vzdelávanie dospelých a iné formy vzdelávania; [Lingua](http://www.saaic.sk/socrates/socrates2/Lingua/lingua.htm) – Výučba a štúdium jazykov; [Minerva](http://www.saaic.sk/socrates/socrates2/Minerva/minerva.htm) – Podpora otvoreného a dištančného vzdelávania; [Prieskum a inovácie](http://www.saaic.sk/socrates/socrates2/prieskum/prieskum.htm) – vo vzdelávacích systémoch; [Spoločné aktivity](http://www.saaic.sk/socrates/socrates2/spol/spolocne.htm) – s ostatnými programami Spoločenstva (napr. Leonardo da Vinci, Mládež) (bližšie [*www.saaic.sk*](http://www.saaic.sk)). |
|  |

**Výskumné a edukačné pracoviská**

Výskumné a edukačné pracoviská predstavujú miesta, na ktorých sa realizuje pedagogický výskum a vyučuje sa pedagogika ako odbor štúdia. K výskumným pracoviskám môžeme prioritne zaradiť Štátny pedagogický ústav a k výskumno-edukačným pracoviskám patria všetky ústavy a vysokoškolské katedry, ktoré zabezpečujú vyučovanie pedagogiky v akreditovaných študijných odboroch. Spravidla sa nachádzajú na pedagogických alebo filozofických fakultách jednotlivých univerzít alebo sú zriaďované aj na iných fakultách ako pracovisko zabezpečujúce pedagogicko-psychologický a sociálno-vedný základ štúdia pre učiteľov odborných predmetov. Pracoviská okrem vyučovania realizujú aj výskumnú činnosť prostredníctvom grantových agentúr Ministerstva školstva SR alebo Slovenskej akadémie vied, resp. iných domácich a zahraničných grantových agentúr (napríklad VEGA, KEGA, ESF a pod.).

|  |
| --- |
| ***Štátny pedagogický ústav*** je priamo riadenou organizáciou MŠ SR a plní úlohy zabezpečenia odborného a metodického riadenia škôl a školských zariadení a vzdelávacej činnosti pedagogických pracovníkov. Medzi jeho hlavné aktivity patrí riešenie otázok v oblasti k**urikulárnej transformácie, rezortného výskumu, odborno-metodického riadenia škôl a školských zariadení, prípravy pedagogickej dokumentácie pre školy a školské zariadenia v oblasti všeobecného vzdelávania a ďalšieho vzdelávania pedagogických zamestnancov (bližšie** [*www.statpedu.sk*](http://www.statpedu.sk)**).** |

|  |
| --- |
| ***Prehľad univerzít a vysokých škôl v SR***  ***Verejné vysoké školy***   1. [UNIVERZITA KOMENSKÉHO](http://www.uips.sk/sub/uips.sk/images/JC/PREHLAD/VS/VS_P01.pdf) V BRATISLAVE 2. [UNIVERZITA PAVLA JOZEFA ŠAFÁRIKA](http://www.uips.sk/sub/uips.sk/images/JC/PREHLAD/VS/VS_P04.pdf) V KOŠICIACH 3. [PREŠOVSKÁ UNIVERZITA](http://www.uips.sk/sub/uips.sk/images/JC/PREHLAD/VS/VS_P05.pdf) V PREŠOVE 4. [UNIVERZITA SV. CYRILA A METODA](http://www.uips.sk/sub/uips.sk/images/JC/PREHLAD/VS/VS_P06.pdf) V TRNAVE 5. UNIVERZITA VETERINÁRNEHO LEKÁRSTVA A FARMÁCIE V KOŠICIACH 6. [UNIVERZITA KONŠTANTÍNA FILOZOFA](http://www.uips.sk/sub/uips.sk/images/JC/PREHLAD/VS/VS_P17.pdf) V NITRE 7. [UNIVERZITA MATEJA BELA](http://www.uips.sk/sub/uips.sk/images/JC/PREHLAD/VS/VS_P18.pdf) V BANSKEJ BYSTRICI 8. [TRNAVSKÁ UNIVERZITA](http://www.uips.sk/sub/uips.sk/images/JC/PREHLAD/VS/VS_P19.pdf) V TRNAVE 9. [SLOVENSKÁ TECHNICKÁ UNIVERZITA](http://www.uips.sk/sub/uips.sk/images/JC/PREHLAD/VS/VS_P21.pdf) V BRATISLAVE 10. [TECHNICKÁ UNIVERZITA KOŠICE](http://www.uips.sk/sub/uips.sk/images/JC/PREHLAD/VS/VS_P24.pdf) V KOŠICIACH 11. [ŽILINSKÁ UNIVERZITA](http://www.uips.sk/sub/uips.sk/images/JC/PREHLAD/VS/VS_P28.pdf) V ŽILINE 12. [TRENČIANSKA UNIVERZITA ALEXANDRA DUBČEKA](http://www.uips.sk/sub/uips.sk/images/JC/PREHLAD/VS/VS_P29.pdf) V TRENČÍNE 13. [EKONOMICKÁ UNIVERZITA](http://www.uips.sk/sub/uips.sk/images/JC/PREHLAD/VS/VS_P31.pdf) V BRATISLAVE 14. [SLOVENSKÁ POĽNOHOSPODÁRSKA UNIVERZITA](http://www.uips.sk/sub/uips.sk/images/JC/PREHLAD/VS/VS_P41.pdf) V NITRE 15. [TECHNICKÁ UNIVERZITA ZVOLEN](http://www.uips.sk/sub/uips.sk/images/JC/PREHLAD/VS/VS_P45.pdf) VO ZVOLENE 16. [VYSOKÁ ŠKOLA MÚZICKÝCH UMENÍ](http://www.uips.sk/sub/uips.sk/images/JC/PREHLAD/VS/VS_P51.pdf) V BRATISLAVE 17. [VYSOKÁ ŠKOLA VÝTVARNÝCH UMENÍ](http://www.uips.sk/sub/uips.sk/images/JC/PREHLAD/VS/VS_P52.pdf) V BRATISLAVE 18. [AKADÉMIA UMENÍ](http://www.uips.sk/sub/uips.sk/images/JC/PREHLAD/VS/VS_P53.pdf) V BANSKEJ BYSTRICI 19. KATOLÍCKA UNIVERZITA V RUŽOMBERKU 20. [UNIVERZITA J. SELYEHO](http://www.uips.sk/sub/uips.sk/images/JC/PREHLAD/VS/VS_P11.pdf) V KOMÁRNE   ***Štátne vysoké školy***   1. [AKADÉMIA OZBROJENÝCH SÍL GEN. MILANA RASTISLAVA ŠTEFÁNIKA](http://www.uips.sk/sub/uips.sk/images/JC/PREHLAD/VS/VS_P92.pdf) V LIPTOVSKOM MIKULÁŠI 2. [AKADÉMIA POLICAJNÉHO ZBORU](http://www.uips.sk/sub/uips.sk/images/JC/PREHLAD/VS/VS_P93.pdf) V BRATISLAVE 3. [SLOVENSKÁ ZDRAVOTNÍCKA UNIVERZITA](http://www.uips.sk/sub/uips.sk/images/JC/PREHLAD/VS/VS_P14.pdf) V BRATISLAVE   ***Súkromné vysoké školy***   1. [VYSOKÁ ŠKOLA MANAŽMENTU](http://www.uips.sk/sub/uips.sk/images/JC/PREHLAD/VS/VS_P35.pdf) V TRENČÍNE 2. [VYSOKÁ ŠKOLA ZDRAVOTNÍCTVA A SOCIÁLNEJ PRÁCE SV. ALŽBETY](http://www.uips.sk/sub/uips.sk/images/JC/PREHLAD/VS/VS_P15.pdf) V BRATISLAVE 3. [VYSOKÁ ŠKOLA EKONÓMIE A MANAŽMENTU VEREJNEJ SPRÁVY](http://www.uips.sk/sub/uips.sk/images/JC/PREHLAD/VS/VS_P34.pdf) V BRATISLAVE 4. PANEURÓPSKA VYSOKÁ ŠKOLA 5. [VYSOKÁ ŠKOLA V SLÁDKOVIČOVE](http://www.uips.sk/sub/uips.sk/images/JC/PREHLAD/VS/VS_P12.pdf) 6. [VYSOKÁ ŠKOLA MEDZINÁRODNÉHO PODNIKANIA ISM SLOVAKIA](http://www.uips.sk/sub/uips.sk/images/JC/PREHLAD/VS/VS_P37.pdf) V PREŠOVE 7. [STREDOEURÓPSKA VYSOKÁ ŠKOLA](http://www.uips.sk/sub/uips.sk/images/JC/PREHLAD/VS/VS_P36.pdf) V SKALICI 8. [DUBNICKÝ TECHNOLOGICKÝ INŠTITÚT](http://www.uips.sk/sub/uips.sk/images/JC/PREHLAD/VS/VS_P27.pdf) V DUBNICI NAD VÁHOM 9. [BRATISLAVSKÁ MEDZINÁRODNÁ ŠKOLA LIBERÁLNYCH ŠTÚDIÍ](http://www.uips.sk/sub/uips.sk/images/JC/PREHLAD/VS/VS_P10.pdf) 10. VYSOKÁ ŠKOLA BEZPEČNOSTNÉHO MANAŽÉRSTVA V KOŠICIACH 11. HUDOBNÁ A UMELECKÁ AKADÉMIA JÁNA ALBRECHTA – BANSKÁ ŠTIAVNICA, S.R.O. 12. AKADÉMIA MÉDIÍ, ODBORNÁ VYSOKÁ ŠKOLA MEDIÁLNEJ A MARKETINGOVRJ KOMUNIKÁCIE V BRATISLAVE |

Okrem vysokoškolských pracovísk sa pedagogika, resp. niektoré jej disciplíny, vyučuje i na stredných školách, konkrétne na Pedagogických a sociálnych akadémiách, Stredných zdravotníckych školách, Obchodných akadémiách, Dievčenských odborných školách atď.

***Literatúra:***

BAKOŠ, Ľ. a kol. 1977. *Teória výchovy*. Bratislava: SPN.

Brezinka, W. 1996. *Filozofické základy výchovy*. Praha: Zvolen, ISBN80-10-00456-1.

BUJNOVÁ, E. 2005. *Príprava na rodinný život v rodinnom a školskom prostredí*. Nitra: PF UKF, 138 s. ISBN 80-8050-891-7.

Cipro, M., 1984. *Průvodce dějinami výchovy*. Praha: Panorama.

CRAIG, E. 1998. *Routledge Encyklopedia of Philosophy*. London, New York: Routledge.

Čečetka, J. 1943. *Príručný pedagogický lexikon II*. Turčiansky svätý Martin: Kompas.

Čečetka, J. 1944*. Úvod do všeobecnej pedagogiky*. Bratislava: Združenie vysokoškolského študenta.

DARÁK, M. – KRAJČOVÁ, N. 1995. *Empirický výskum v pedagogike*. Prešov: MANACON, ISBN 80-85668-22-X.

Dewey, J. 1947. *O pramenech vychovatelské vědy*. Praha: Samcovo nakladatelství, s. 30

DUCHOVIČOVÁ, J. 2007. *Aspekty diferenciácie v edukácii nadaných žiakov*. Nitra: PF UKF, 312 s. ISBN 978-80-8094-099-7.

FENYVESIOVÁ, L. 2006. *Vyučovacie metódy a interakčný štýl učiteľa*. Nitra: PF UKF, 153 s. ISBN 80-8050-899-2.

FILKORN, V. 1998. *Povaha súčasnej vedy a jej metódy*. Bratislava: Veda, 379 s. ISBN 80-224-0564-7.

Gavora, P. 1996. *Výskumné metódy v pedagogike*. Bratislava: UK, 205 s.

Gavora, P. 2001. *Úvod do pedagogického výskumu*. Bratislava: UK, 236 s., ISBN 80-223-1628-8.

GAVORA, P. 20O1. Diagnostikovanie a hodnotenie žiaka vo vyučovaní. In Kolláriková , Z., Pupala, B. *Předškolní a primární pedagogika. Predškolská a primárna pedagogika*. Praha: Portál, 2001, s. 233-257. ISBN 80-7178-585-7.

Gavora, P. 2006. *Sprievodca metodológiou kvalitatívneho výskumu*. Bratislava: Regent, 239 s. ISBN 80-88904-46-3.

HATÁR, C. 2005. *Inštitucionálna edukatívna starostlivosť o seniorov v Slovenskej republike.* Nitra: PF UKF, 105 s. ISBN 80-8050-821-6.

Határ, C. 2006. *Sociálna pedagogika, sociálna andragogika a sociálna práca v kontexte teoretických, profesijných a vzťahových reflexií*. Nitra: UKF, 149 s. ISBN 80-8094-015-0.

**HATÁR, C. 2008.** *Edukatívne a sociálne aspekty rezidenciálnej starostlivosti o seniorov.* Nitra : PF UKF. 86 s. ISBN 978-80-8094-383-7.

HENDL, J. 2005. *Kvalitativní výzkum*. Praha: Portál, 407 s. ISBN 80-7367-040-2.

Hlásna, S. – Horváthová, K. – Mucha, M. – Tóthová, R. 2006. *Úvod do pedagogiky*. Bratislava: Enigma. 243 s. ISBN 80-89132-29-4.

HUPKOVÁ, M. – PETLÁK, E. 2004. *Sebareflexia a kompetencie v práci učiteľa.* Bratislava: Iris, 135 s. ISBN 80-89018-77-7.

CHRÁSKA, M. 2007. *Metody pedagogického výzkumu. Základy kvantitativního výzkumu*. Praha: Grada, 265 s. ISBN 978-80-247-1369-4.

Jůva, V. sen.&jun. 1999. *Úvod do pedagogiky*. Brno: Paido, 111 s. ISBN 80-85931-78-8.

KASÁČOVÁ, B. 2002. *Učiteľ. Profesia a príprava*. Banská Bystrica: PF UMB, ISBN 80-8055-702.

KASÁČOVÁ, B. 2003. *Reflexívne vyučovanie*. Žilina: EDIS, ISBN 80-8070-142-3.

KASÁČOVÁ, B. 2005. *Reflexívna výučba a reflexia v čiteľskej príprave*. Banská Bystrica: PFUMB, ISBN 80-8083-046-0.

KÁDNER, O. 1925. *Základy obecné pedagogiky, I. - III. díl*. Praha.

KAČÁNI, V. 1974. *Úvod do pedagogiky*. Bratislava: SPN, 160 s.

Kerlinger, F. N. 1972. *Základy výzkumu chování*. Praha: Academia.

Klimentová, A. 2004. *Metódy riadiaceho pracovníka k pracovníkom školy z pohľadu diferencovaného prístupu.* In *Diferenciácia vyučovania a súvislosti*. Nitra : PF UKF, s.135-140, ISBN 80-8050-743-0.

Komárik, E. 2002. *Metódy vedeckého poznávania človeka pre začiatočníkov*. Bratislava: UK, 210 s. ISBN 80-223-1717-9.

KOMINAREC, I. – ŠUŤÁKOVÁ, V. – DARGOVÁ, J. 2002. *Základy pedagogiky. Vybrané pedagogické problémy.* Prešov: PU, 135 s. ISBN 80-8068-096-5.

KOMORA, J. 2008. *Základy porovnávacej pedagogiky pre učiteľské odbory štúdia*. *Vysokoškolské učebné texty.* Nitra: UKF, 71 s. ISBN 978-80-8094-379-0.

KOŤA, J. 2007. *Pedagogika a jej vedný profil.* In Vališová, A. – Kasíková, H. a kol. *Pedagogika pro učitele.* Praha: Grada, s. 49-67, ISBN 978-80-247-1734-0.

Kratochvílová, E. a kol. 2007. *Úvod do pedagogiky*. Trnava: TU, 165 s. ISBN 978-80-8082-145-6.

KRÁL, M. 1994. *Změna paradigmatu vědy*. Praha: Filosofia, 84 s. ISBN 80-7007-064-1.

KREJČÍ, V. 1991. *Obecné základy pedagogiky*. Ostrava: PdF, ISBN80-7042-041-3.

KUČEROVÁ, S. 1994. Filozoficko-historický přístup k otázkam výchovy. In Maňák, J. a kol.: *Kapitoly z metodologie pedagogiky*. Brno: Masarykova univerzita, s. 7-17, ISBN 80-210-1031-2.

KURINCOVÁ, V. 2008. Učiteľ ako aktér výchovy. In Kurincová, V. - DUCHOVIČOVÁ, J. – SLEZÁKOVÁ, T. – KOMORA, J. *Základy pedagogiky pre učiteľské odbory štúdia.* Nitra : KPg PF UKF, ISBN 978-80-8094-445-2.

KURINCOVÁ, V. – DUCHOVIČOVÁ, J. – SLEZÁKOVÁ, T. – KOMORA, J. 2008. *Základy pedagogiky pre učiteľské odbory štúdia.* Nitra : KPg PF UKF. 237 s. ISBN 978-80-8094-445-2.

Meumann, E. 1907. *Vorlesungen zur Einführung in die experimentalle Pädagogik und ihre psychologischen Grundlagen.* s. 4.

Nezvalová, L. 2006. *Charakteristika pedagogické evaluace a přesné rozlišení jednotlivých pojmů.* Dostupné na internete: http://clanky.rvp.cz/clanek/c/Z/963/pedagogicka-evaluace.html/

OBDRŽÁLEK, Z. 1999. *Škola, školský systém, ich organizácia a riadenie.* Bratislava: UK, 203 s. ISBN 80-223-1321-1.

Pařízek, V. 1991. *Obecná pedagogika.* Praha: SPN.

Pařízek, V. 1996. *Základy obecné pedagogiky*. Praha: PF UK, 194 s. ISBN 80-86039-19-6.

**PAVLIČKOVÁ, A.** 2007. *Ján Kollár - náčrty z jeho pedagogickej tvorby*. Nitra: PF UKF, 96 s. ISBN 978-80-8094-169-7.

*Pedagogická encyklopédia Slovenska 2 P-Ž.* 1985. Bratislava: Veda, 702 s.

Pelikán, J. 1998. *Základy empirického výskumu pedagogických javov*. Praha: Karolinum, 269 s. ISBN 80-7184-569-8.

PETLÁK, E. 1997. *Všeobecná didaktika*. Bratislava: IRIS, 270 s. ISBN 80-88778-49-2.

Petlák, E. 2006. *Klíma školy a klíma triedy.* Bratislava: IRIS, 119 s. ISBN 80-89018-97-1.

PORUBSKÁ, G. – SEIDLER, P. – KURINCOVÁ, V. 2001. *Diferenciácia, integrácia a kooperácia.* Nitra: PF UKF, 242 s. ISBN 80-8050-415-6.

PORUBSKÁ, G. – Ďurdiak, Ľ. 2005. *Manažment vzdelávania dospelých.* Nitra: Slovdidac, 215 s. ISBN 80-969303-0-3.

Potemra, M. 1993. *Školstvo na Slovensku v rokoch 1901-1918. Bibliografia článkov zo slovenských novín a časopisov 1901-1918*, zv. 4. Martin. Matica slovenská, 671 s.

PRUSÁKOVÁ, V. – ČORNANIČOVÁ, R. 2005. Andragogika ako vedný a študijný odbor. In Švec, Š., Potočárová, M. (eds.): Rozvoj študijného a vedného odboru pedagogika na Slovensku. Bratislava: FiFUK, s. 301-304. ISBN 80-223-2027-7.

PRŮCHA, J. 1996. *Pedagogická evaluace :hodnocení vzdělávacích programů, procesů a výsledků*. Brno: Masarykova univerzita v Brně, 166 s. ISBN 80-210-1333-8. PRŮCHA, J. 1998*. Učebnice: Teórie a analýzy edukačního média*. Brno: Paido. ISBN80-85931-49-4.

PRŮCHA, J. 2000. *Přehled pedagogiky. Úvod do studia odboru*. Praha: Portál, 269 s. ISBN 80-7178-399-4.

PRŮCHA, J. 2002. *Moderní pedagogika*. Praha: Portál, 481 s.ISBN 80-7178-381-4.

Průcha, J. – WALTEROVÁ, E. – MAREŠ, J. 2003. *Pedagogický slovník*. Praha: Portál, 324 s. ISBN **80-7367-416-5.**

Seidler, P. – Kurincová, V. 2005a. *(In)akosti v edukačnom prostredí*. Nitra: PF UKF, 243 s. ISBN 80-8050-839-9.

**S**[mernica č. 27/2006-R o sústave odborov vedy a techniky. Dostupné na internete: http://www.minedu.sk/index.php?rootId=875.](file:///C:\Users\User%20UKF\AppData\Users\Janka\AppData\Local\Temp\mernica%20č.%2027\2006-R%20o%20sústave%20odborov%20vedy%20a techniky.%20Dostupné%20na%20internete:%20http:\www.minedu.sk\index.php%3frootId=875)

Skalková, J. 2004. *Pedagogika a výzvy nové doby*. Brno: Paido, 157 s. ISBN 80-7315-060-3.

SLEZÁKOVÁ, T. – TIPÁKOVÁ, A. 2006. *Adaptácia dieťaťa na školu. Súčasné pohľady na pedagogickú teóriu a výskum.* Nitra: PF UKF, 191 s. ISBN 80-8050-968-9.

Špaňár, J. – Hrabovský, J. 1998. *Latinsko-slovenský a slovensko-latinský slovník*. Bratislava: SPN, 1998. ISBN 80-08-02816-5.

Švec, Š. a kol. 1998. *Metodológia vied o výchove*. Bratislava: IRIS, 287 s. ISBN 80-88778-73-5.

ŠVEC, Š. 2002a. Edukácia: Účely uplatňovania, pojmové kontexty, disciplinárne poňatia a definičné návrhy termínu. In *Jazyk vied o výchove*. Bratislava: Gerlach print&UK, s. 101-116, ISBN 80-968564-9-9.

ŠVEC, Š. 2002b. *Základané pojmy v pedagogike a andragogike*. Bratislava: IRIS, 318 s. ISBN 80-89018-31-9.

TOMÁŠEK, F. K. 1992. *Pedagogika. Úvod do pedagogické praxe pro vychovatele a rodiče*. Brno: NTK, 350 s. ISBN 80-901294-0-4.

UNESCO TESAURUS č. 184. *Therm Education*. Dostupné na internete: http://databases.unesco.org/thesaurus/.

Velikanič, J. a kol. 1978. *Pedagogika pre pedagogické fakulty vysokých škôl.* Bratislava: SPN 384 s.

VIŠŇOVSKÝ, Ľ. –KAČÁNI, V. 2001. *Základy školskej pedagogiky*. Bratislava: IRIS**,** 227 s. ISBN 80-89018-25-4.

ZELINA, M. 2004. *Teórie výchovy alebo hľadanie dobra*. Bratislava: SPN, ISBN 80-10-00456-1.

***Poznámky:***